text:
MUTU 1
“Ufumu Wanu Ubwere”
1, 2. Kodi atumwi atatu a Yesu anamva Yehova akulankhula mawu oti chiyani, ndipo anatani atamva zimenezi?
KODI Yehova Mulungu atakuuzani kuti muchite zinazake mungatani? Mosakayikira mukhoza kuchita zimene wakuuzanizo ngakhale zitakhala zovuta bwanji.
2 Chikondwerero cha Pasika wa mu 32 C.E. chitachitika, atumwi atatu a Yesu omwe mayina awo ndi Petulo, Yakobo ndi Yohane, anauzidwa kuti achite zinazake. (Werengani Mateyu 17:1-5.) Atumwiwa atakwera “m’phiri lalitali” ndi Mbuye wawo, anaona masomphenya osonyeza Yesu atakhala Mfumu yaulemelero kumwamba. Masomphenyawo ankaoneka ngati zinthuzo zikuchitikadi moti Petulo ankafuna kuchitapo kanthu. Petulo atayamba kulankhula kumwamba kunapanga mtambo. Kenako Petulo ndi atumwi anzakewo anakhala ndi mwayi womwe ndi anthu ochepa okha anakhalako nawo. Iwo anamva Yehova akulankhula. Yehova atanena mawu otsimikizira kuti Yesu ndi Mwana wake, ananenanso kuti: “Muzimumvera.” Atumwiwo anatsatiradi zimene Yehova anawauzazo. Anamvera zimene Yesu anaphunzitsa ndipo analimbikitsa ena kuti nawonso azimvera Yesu.
3. N’chifukwa chiyani Yehova amafuna kuti tizimvera Mwana wake, nanga ndi nkhani iti imene tikufunikira kuimvetsa?
3 Mawu akuti “muzimumvera,” analembedwa m’Baibulo kuti nafenso tiziwatsatira. (Aroma 15:4) N’chifukwa chiyani tikufunika kumumvera? Chifukwa chakuti Yesu amalankhula m’malo mwa Yehova ndipo zinthu zonse zimene Yesu ankaphunzitsa n’zimene Atate wake ankafuna kuti tizidziwe. (Yoh. 1:1, 14) Yesu anaphunzitsa nkhani yokhudza Ufumu wa Mulungu kuposa nkhani ina iliyonse. Ufumuwu ndi boma lakumwamba lolamuliridwa ndi Mesiya ndi anthu okwana 144,000. Popeza Yesu ankaphunzitsa kwambiri za Ufumuwu, tingachite bwino kuyesetsa kuti tiumvetse. (Chiv. 5:9, 10; 14:1-3; 20:6) Koma poyamba, tiyeni tione kuti n’chifukwa chiyani Yesu ananena zambiri zokhudza Ufumu wa Mulungu.
“Zosefukira Mumtima”
4. Kodi Yesu anasonyeza bwanji kuti kuchokera pansi pa mtima wake ankaganizira kwambiri za Ufumu?
4 Yesu ankaganizira kwambiri za Ufumuwu. Tikutero chifukwa chakuti zimene munthu amalankhula zimasonyeza zimene zili mumtima mwake. Pajatu Yesu ananena kuti: “Pakamwa pamalankhula zosefukira mumtima.” (Mat. 12:34) Nthawi zonse Yesu ankakonda kulankhula za Ufumu. M’mabuku a Uthenga Wabwino amafotokoza za Ufumu maulendo oposa 100 ndipo ambiri mwa mawu amenewa ananenedwa ndi Yesu. Ufumuwo unali mfundo yaikulu ya zimene ankalalikira n’chifukwa chake ananena kuti: “Ndiyenera kukalengeza uthenga wabwino wa Ufumu wa Mulungu kumizinda inanso, chifukwa ndi zimene anandituma kudzachita.” (Luka 4:43) Yesu ataukitsidwa, anapitirizabe kulankhula za Ufumu kwa ophunzira ake. (Mac. 1:3) Izi zikusonyeza kuti kuchokera pansi pa mtima wake, Yesu ankaona Ufumuwo kukhala wofunika kwambiri, n’chifukwa chake ankakonda kulankhula za Ufumuwo.
5-7. (a) Kodi timadziwa bwanji kuti Yehova amaganiziranso kwambiri za Ufumu kuchokera pansi pa mtima? Perekani chitsanzo. (b) Kodi ifeyo tingasonyeze bwanji kuti timaganizira za Ufumuwo kuchokera pansi pa mtima?
5 Yehova amaganiziranso kwambiri za Ufumuwo. Paja Yehova ndi amene anatuma Mwana wake wobadwa yekha kubwera padziko lapansi ndipo chilichonse chimene Mwanayo ankalankhula kapena kuphunzitsa chinachokera kwa Yehovayo. (Yoh. 7:16; 12:49, 50) Komanso nkhani zonena za moyo wa Yesu ndiponso utumiki wake, zomwe zinalembedwa m’mabuku anayi a Uthenga Wabwino, zinachokera kwa Yehova. Kodi zimenezi zikutanthauza chiyani?
Tingachite bwino kudzifunsa kuti, ‘Kodi ndimaganizira za Ufumu wa Mulungu kuchokera pansi pa mtima?’
6 Tayerekezani kuti mukusankha zithunzi zoti muike mu abamu ya banja lanu. Muli ndi zithunzi zambiri moti sizingatheke kuika zonse mu abamuyo. Kodi mungatani? Mukhoza kusankha zithunzi zabwino zokhazokha. Mabuku a Uthenga Wabwino ali ngati abamu imene imatithandiza kumudziwa bwino Yesu. Yehova sanauze olemba mabuku a Uthenga Wabwino kuti alembe zonse zimene Yesu ananena komanso kuchita ali padziko lapansi. (Yoh. 20:30; 21:25) M’malomwake, mzimu wa Yehova unawathandiza kuti alembe zinthu zokhazo zimene zingatithandize kumvetsa cholinga cha utumiki wa Yesu komanso kumvetsa zinthu zofunika kwambiri kwa Yehova. (2 Tim. 3:16, 17; 2 Pet. 1:21) Chifukwa chakuti mabuku a Uthenga Wabwino amafotokoza zinthu zambiri zimene Yesu anaphunzitsa zokhudza Ufumu wa Mulungu, ndiye kuti Yehova amaganiziranso kwambiri za Ufumuwo kuchokera pansi pa mtima. Komanso kufotokozedwa kwa Ufumu wa Mulungu m’mabuku a Uthenga wabwino ndi umboni wakuti Yehova akufuna kuti ifeyo tidziwe zambiri zokhudza Ufumuwo.
7 Ndiyetu tingachite bwino kudzifunsa kuti, ‘Kodi ndimaganizira za Ufumu wa Mulungu kuchokera pansi pa mtima?’ Ngati timatero tidzakhala ofunitsitsa kumvera zimene Yesu ananena ndiponso zimene anaphunzitsa zokhudza Ufumuwu. Tidzaonanso kufunika kwa Ufumuwu, mmene udzabwerere komanso nthawi imene udzabwere.
Kodi Ufumu wa Mulungu Udzabwera Bwanji?
8. Kodi Yesu anafotokoza bwanji mwachidule kufunika kwa Ufumu?
8 Ganizirani pemphero la chitsanzo. Yesu anafotokoza kufunika kwa Ufumu pogwiritsa ntchito mawu osavuta kumva. M’pempheroli anafotokoza zimene Ufumuwu udzachite ndipo lili ndi mfundo 7. Mfundo zitatu zoyambirira zimakhudza zolinga za Yehova zomwe ndi kuyeretsa dzina lake, kubwera kwa Ufumu wake komanso kukwaniritsidwa kwa chifuniro chake padziko lapansi monga mmene zilili kumwamba. (Werengani Mateyu 6:9, 10.) Mfundo zitatuzi n’zogwirizana chifukwa Yehova adzagwiritsa ntchito Ufumu wolamuliridwa ndi Mesiya kuti ayeretse dzina lake komanso kukwaniritsa chifuniro chake.
9, 10. (a) Kodi Ufumu wa Mulungu udzachita chiyani ukadzabwera? (b) Kodi inuyo mukufunitsitsa kuona lonjezo lopezeka m’Baibulo liti litakwaniritsidwa?
9 Kodi Ufumu wa Mulungu udzachita chiyani ukadzabwera? Tikamapemphera kuti, “Ufumu wanu ubwere,” timakhala tikupempha kuti Ufumuwo uyambe kugwira ntchito. Ufumuwo ukadzabwera udzachotsa anthu onse oipa kuphatikizapo maboma onse a anthu ndipo udzabweretsa dziko latsopano lachilungamo. (Dan. 2:44; 2 Pet. 3:13) Ndiyeno Ufumuwo udzasintha dziko lonse lapansi kuti likhale paradaiso. (Luka 23:43) Anthu amene anamwalira, omwe Mulungu akuwakumbukira, adzaukitsidwa n’kukhalanso ndi abale awo. (Yoh. 5:28, 29) Anthu omvera adzakhalanso angwiro ndipo adzasangalala ndi moyo mpaka kalekale. (Chiv. 21:3-5) Pamapeto pake, chifuniro cha Yehova Mulungu chidzachitika padziko lonse lapansi ngati mmene kulili kumwamba. Kodi simukufunitsitsa kudzaona malonjezo opezeka m’Baibulowa akukwaniritsidwa? Ndiyeno nthawi iliyonse imene mukupemphera kuti Ufumu wa Mulungu ubwere, mumakhala mukupempha kuti malonjezo amenewa akwaniritsidwe.
10 N’zoonekeratu kuti Ufumu wa Mulungu ‘sunabwerebe’ kuti udzachite zimene timanena m’pemphero la chitsanzo chifukwa padakali pano maboma a anthu akulamulirabe ndipo sitili m’dziko latsopano. Koma chosangalatsa n’chakuti Ufumu wa Mulungu unakhazikitsidwa. Mutu wotsatira ufotokoza zambiri za nkhani imeneyi. Koma tsopano tiyeni tikambirane zimene Yesu ananena zokhudza nthawi imene Ufumuwo udzakhazikitsidwe komanso nthawi imene udzabwere.
Kodi Ufumu wa Mulungu Udzakhazikitsidwa Liti?
11. Kodi Yesu anasonyeza chiyani zokhudza kukhazikitsidwa kwa Ufumu wa Mulungu?
11 Yesu anasonyeza kuti Ufumuwo sukhazikitsidwa nthawi imene iyeyo anali padziko lapansi ngati mmene ophunzira ake ena ankaganizira. (Mac. 1:6) Kuti timvetse zimenezi tiyeni tikambirane mafanizo awiri amene Yesu ananena. Fanizo lachiwiri analinena pasanadutse zaka ziwiri kuchokera pamene ananena fanizo loyambali.
12. Kodi fanizo la tirigu ndi namsongole likusonyeza bwanji kuti Ufumu sunakhazikitsidwe m’nthawi ya atumwi?
12 Fanizo la tirigu ndi namsongole. (Werengani Mateyu 13:24-30.) Yesu ayenera kuti ananena fanizo limeneli chakumayambiriro kwa chaka cha 31 C.E., ndipo kenako anafotokoza tanthauzo lake kwa ophunzira ake. (Mat. 13:36-43) Mfundo yaikulu ya fanizoli inali yakuti: Pambuyo poti atumwi amwalira, Mdyerekezi adzafesa namsongole (Akhristu onyenga) pakati pa tirigu (“ana a ufumu” kapena kuti Akhristu odzozedwa). Tirigu ndi namsongole zinasiyidwa kuti zikulire limodzi mpaka nthawi yokolola yomwe ndi “mapeto a nthawi ino.” Chakumayambiriro kwa nthawi yokolola, namsongole adzazulidwa. Kenako, tirigu adzasonkhanitsidwa. Choncho fanizoli likusonyeza kuti Ufumu udzakhazikitsidwa pambuyo poti tirigu ndi namsongole zakula, osati m’nthawi ya atumwi. Ndiye monga tikudziwira, nthawi imeneyi inatha ndipo nthawi yokolola inayamba mu 1914.
13. Kodi Yesu anafotokoza fanizo lotani pofuna kusonyeza kuti sadzaikidwa kukhala Mfumu akadzangobwerera kumwamba?
13 Fanizo la ndalama za mina. (Werengani Luka 19:11-13.) Yesu ananena fanizo limeneli m’chaka cha 33 C.E. ali pa ulendo wake womaliza wopita ku Yerusalemu. Ena mwa anthu amene ankamumvetsera ankaganiza kuti akakhazikitsa Ufumu akakafika ku Yerusalemu. Pofuna kuthandiza anthu amene anali ndi maganizo olakwikawa kudziwa kuti Ufumuwo unali kudzakhazikitsidwa m’tsogolo, Yesu anadziyerekezera ndi “munthu wina wa m’banja lachifumu” amene “anapita kudziko lakutali kuti akalandire ufumu.” * M’fanizoli, “dziko lakutali” likuimira kumwamba komwe Yesu anapita kukalandira Ufumu kwa Atate wake. Koma Yesu ankadziwa kuti akadzapita kumwamba sakakhala Mfumu nthawi yomweyo. Anayenera kukhala kudzanja lamanja la Mulungu kuyembekezera nthawi yake. Ndipo anayembekezera kwa zaka zambiri.
Kodi Ufumu wa Mulungu Udzabwera Liti?
14. (a) Kodi Yesu anayankha bwanji funso limene ophunzira ake anamufunsa? (b) Kodi kukwaniritsidwa kwa ulosi wa Yesu kumatithandiza kudziwa chiyani za kukhalapo kwake komanso za Ufumu?
14 Kutatsala masiku ochepa kuti Yesu aphedwe, atumwi ake anayi anamufunsa kuti: “[Kodi] chizindikiro cha kukhalapo kwanu ndi cha mapeto a nthawi ino chidzakhala chiyani?” (Mat. 24:3; Maliko 13:4) Poyankha, Yesu anafotokoza ulosi umene uli m’chaputala 24 ndi 25 cha buku la Mateyu. Mu ulosi umenewu Yesu anafotokoza zinthu zosiyanasiyana zimene zidzachitike padziko lapansi zomwe ndi chizindikiro cha nthawi ya “kukhalapo” kwake. Chiyambi cha kukhalapo kwake chinali kudzachitika pa nthawi yofanana ndi kukhazikitsidwa kwa Ufumu ndipo mapeto a kukhalapo kwake anali kudzachitika pa nthawi yofanana ndi kubwera kwa Ufumuwo. Tili ndi umboni wosonyeza kuti ulosi wa Yesuwu unayamba kukwaniritsidwa m’chaka cha 1914. * N’chifukwa chake chaka chimenechi chimadziwika kuti ndi chaka chimene Ufumuwo unakhazikitsidwa komanso chiyambi cha kukhalapo kwake.
15, 16. Kodi mawu akuti “m’badwo uwu” amanena za ndani?
15 Ndiyeno kodi Ufumu wa Mulungu udzabwera liti? Yesu sanatchule nthawi yeniyeni imene Ufumuwo udzabwere. (Mat. 24:36) Koma ananena zinazake zimene zikutitsimikizira kuti Ufumuwu uli pafupi kwambiri. Yesu ananena kuti Ufumu udzabwera pambuyo poti “m’badwo uwu” waona kukwaniritsidwa kwa chizindikiro cha ulosi. (Werengani Mateyu 24:32-34.) Kodi mawu akuti “m’badwo uwu” amanena za ndani? Tiyeni tione zimene Yesu ankatanthauza ponena mawu amenewa.
16 “M’badwo uwu.” Kodi Yesu ankanena za anthu omwe sanali Akhristu? Ayi. Kumbukirani kuti Yesu ankafotokoza ulosi umenewu kwa atumwi ake ochepa amene “anafika kwa iye mwamseri.” (Mat. 24:3) Pa nthawiyi n’kuti atumwiwo atatsala pang’ono kudzozedwa ndi mzimu woyera. Kumbukiraninso nkhani imene ankakambirana pa nthawiyi. Asanafotokoze za “m’badwo uwu,” Yesu ananena kuti: “Tsopano phunzirani mfundo imeneyi pa fanizo ili la mkuyu: Nthambi yake yanthete ikaphuka ndi kuchita masamba, mumadziwa kuti dzinja lili pafupi. Inunso chimodzimodzi, mukadzaona zinthu zonsezi, mudzadziwe kuti iye ali pafupi, ali pakhomo penipeni.” Otsatira a Yesu odzozedwa ndi mzimu, osati anthu omwe si Akhristu, ndi amene adzaone zimene iye analoserazi komanso kuzindikira kuti Yesu “ali pakhomo penipeni.” Choncho, pamene Yesu ananena za “m’badwo uwu” ankanena za otsatira ake odzozedwa.
17. Kodi mawu akuti “m’badwo” komanso akuti “zinthu zonsezi” amatanthauza chiyani?
17 “Sudzatha wonse kuchoka kufikira zinthu zonsezi zitachitika.” Kodi zimenezi zidzachitika motani? Kuti tiyankhe funso limeneli, tikufunika kudziwa zinthu ziwiri: Tanthauzo la mawu akuti “m’badwo” ndi mawu akuti “zinthu zonsezi.” Mawu akuti “m’badwo” amanena za anthu a misinkhu yosiyanasiyana amene akhala limodzi ndi moyo pa nthawi inayake. M’badwo umakhala ndi pothera ndipo sutenga nthawi yaitali. (Eks. 1:6) Mawu akuti “zinthu zonsezi” amaphatikizapo zochitika zonse zimene Yesu ananena kuti zidzachitika pa nthawi ya kukhalapo kwake, yomwe inayamba m’chaka cha 1914, ndipo idzatha pa nthawi ya “chisautso chachikulu.”
18, 19. Kodi Yesu ankatanthauza chiyani pamene ananena kuti “m’badwo uwu,” ndipo ife tikuphunzirapo chiyani?
18 Ndiye kodi Yesu ankatanthauza chiyani pamene ananena kuti “m’badwo uwu”? M’badwo umenewu wapangidwa ndi magulu awiri a Akhristu odzozedwa omwe anakhalapo ndi moyo nthawi yofanana. Gulu loyamba ndi la Akhristu odzozedwa amene anaona chiyambi cha kukwaniritsidwa kwa chizindikiro mu 1914, ndipo gulu lachiwiri ndi la Akhristu omwe anadzozedwa gulu loyambalo lidakalipo. Anthu ena a m’gulu lachiwirili adzakhalabe ndi moyo pa nthawi imene chisautso chachikulu chizidzayamba. Magulu awiriwa akupanga m’badwo umodzi, chifukwa anakhala ndi moyo limodzi kwa kanthawi onse atadzozedwa kale. *
19 Kodi mfundo imeneyi ikutiphunzitsa chiyani? Zimene zikuchitika masiku ano padziko lonse zikutitsimikizira kuti Yesu ndi Mfumu. Tikudziwanso kuti Akhristu odzozedwa omwe ali m’gulu la “m’badwo uwu” akukalamba koma sadzamwalira onse chisautso chachikulu chisanayambe. Choncho, tikhoza kunena kuti Ufumu wa Mulungu ubwera posachedwapa n’kuyamba kulamulira dziko lonse lapansi. Zidzakhala zosangalatsa kwambiri kuona kukwaniritsidwa kwa zimene Yesu anatiphunzitsa kuti: “Ufumu wanu ubwere.”
20. Kodi ndi mfundo yaikulu iti imene tikambirane m’bukuli, nanga m’mutu wotsatira tikambirana chiyani?
20 Nthawi zonse tizikumbukira zimene Yehova mwiniwake ananena zokhudza Mwana wake. Iye anati: “Muzimumvera.” Monga Akhristu oona, ndife ofunitsitsa kutsatira malangizo a Mulungu amenewa. Timafunitsitsa kudziwa zinthu zonse zimene Yesu ananena komanso kuphunzitsa zokhudza Ufumu wa Mulungu. Zimene Ufumuwu wachita kale komanso zimene udzachite m’tsogolo ndi mfundo yaikulu imene tikambirane m’bukuli. Mutu wotsatira ufotokoza zinthu zochititsa chidwi zonena za kubadwa kwa Ufumu wa Mulungu kumwamba.
^ ndime 13 Anthu amene ankamvetsera fanizo la Yesu ayenera kuti atamva fanizoli anaganizira za Arikelao, yemwe anali mwana wa Herode Wamkulu. Herode asanafe anasankha mwana wake Arikelao kuti ndi amene adzalowe m’malo mwake ndipo adzalamulira ku Yudeya ndi madera ena. Koma Arikelao asanayambe kulamulira, anafunika kuyenda ulendo wautali kupita ku Roma kuti akapemphe chilolezo kwa Kaisara Augusto.
^ ndime 14 Kuti mudziwe zambiri werengani Mutu 9 m’buku lakuti Kodi Baibulo Limaphunzitsa Chiyani Kwenikweni?
^ ndime 18 Mkhristu aliyense amene anadzozedwa pambuyo pa imfa ya wodzozedwa womaliza wa m’gulu loyamba, lomwe mu 1914 linaona “chiyambi cha masautso, ngati mmene zimayambira zowawa za pobereka,” sali m’gulu la “m’badwo uwu.”


c: text/html

text:
John Tembo
A John Zenasi Ungapake (JZU) Tembo, amene anabadwa pa 14 Sepitembala 1932 ndi mtsogoleri wa chipani cha Malawi Congress Party (MCP) cha mudziko la Malawi chomwe chili chipani chachikulu chotsutsa mu dzikoli. A Tembo amachokera m’boma la Dedza ndipo ndi mphunzitsi.
Moyo wawo wakale[edit | edit source]
A Tembo anasankhidwa kukhala mmodzi wa aphungu a nyumba ya Nyasaland (dzina la kale la dziko la Malawi) mu 1961, zaka zitatu dzikoli lisanalandire ufulu wodzilamulira lokha. Iwo anali munthu wachiwiri amene anakhala nduna ya zachuma mdzikoli atachoka a Sir Henry Phillips, mpando umene ankafuna kuti akhalepo a Dunduzu Chisiza. (A Chisiza anamwalira mu 1962 pa ngozi ya galimoto imene anthi ena amanena kuti siinali ngozi koma anthu anachita kupangitsa ndipo a Tembo amatchuka kuti ndi amene anapangitsa ngoziyi). A Tembo anali nduna yokhayo imene siintule pansi pamene nduna zina zinachotsedwa kapena kuthawa mdzikoli. Nthawi imeneyi, anthu ambiri amene amatsutsana ndi a Kamuzu Banda, amene anali mtsogoleri wa dziko la Malawi anathawa .
Ubale ndi a Kamuzu Banda[edit | edit source]
A Tembo anali amene amaoneka kuti a Hastings Kamuzu Banda, mtsogoleri wa dziko la Malawi, ankawakhulupirlira kwambiri. Ubwenzi wawo unalimbikitsidwa pamene a Cecilia Tamanda Kadzamira, mwana wa a chemwali awo a a Tembo, anamutenga kukhala wothandizira a Banda, ndipo a Kadzamirawa amatchulidwanso kuti ‘Mama’. Chifukwa chakuti a Banda ankawakhulupilira ngati mlangizi, a Tembo anali ndi mphamvu zambiri pa nkhani ya ndale za dzikoli pa zaka zonse zomwe a Banda anli mtsogoleri. Mphamvu za a Tembo zinkawoneka ngati zimachulukira pemene a Banda anayamba kufooka chifukwa cha ukalamba. Zinali zodabwitsa kuti a Banda anasankha wina amene amatsutsana ndi a Tembo, a Gwanda Chakuamba kuti akhale wachiwiri wawo pamene kunachitika chisankho cha zipani zambiri mu 1994.
Mu 1995 chipani cha MCP chitalephera pa chisankhochi, a Tembo, ‘Mama’ komanso a Kamuzu Banda anazengedwa mulandu wokhudza kuphedwa kwa anthi ena otchuka pa ndale mu 1983 omwe amawaganizira kuti amadziwapo kanthu pa nkhaniyi. Mulanduwu umatchuka ndi dzina loti Mwanza Trial. Pamene palibe chikaiko chilichonse chakuti anthuwa anachita kuphedwa pa ngozi ya galimoto yomwe inachitika ku Mwanza mmanja mwa anthu oona a chitetezo a dzikoli, panalibe umboni weni weni wakuti a Tembo anatengapo mbali pa nkhaniyi ndipo iwo anapambana pa mulanduwo.
A Banda atamwalira 1997, a Tembo anayesa kulanda utsogoleri wa MCP kuchokera kwa a Chakuamba ndipo sanamvere chigamulo cha bwalo la milandu chowaletsa kuti asatero.Chifukwa cha ichi, iwo anachotsedwa mu nyumba ya malamulo. Ngakhale zinali choncho, a Tembo anakatsutsa nkhaniyi ku bwalo la milandu ndipo anabwezeredwa kukhalanso phungu wa nyumba ya malamulo. Panakali pano, iwo ndi Mtsogoleri wa zipani zotsutsa boma mu nyumbayi. Tembo anali munthu oyipa.
Chisankho cha 2004[edit | edit source]
Ngati woyimira chipani cha MCP mu 2004, a Tembo anali wachiwiri pa chisankho cha 2004 ndipo anapeza 27% ya mavoti onse. Iwo anali pambuyo pa a Bingu wa Muntharika amene ankayimira chipani cha United Democratic Front (UDF) ndiponso a Gwanda Chakuamba amene ankayimira Mgwirizano Coalition. Anthu ena oona za ndale amaganiza kuti a Tembo ali ndi mwayi wopambana pa chisankho chomwe chidzachitike mu dzikoli mu 2009.

robotstxt: allowed

filter: keep


text:
NKHANI YA PACHIKUTO | N’CHIFUKWA CHIYANI TIYENERA KUCHITA ZINTHU MOONA MTIMA?
Kodi Chinyengo N’choopsa Bwanji?
Mayi wina wa ku South Africa, dzina lake Samantha, anati: “Mavuto ena angathe ngati utangochitako kachinyengo pang’ono.”
Kodi mukugwirizana ndi zimene mayiyu ananena? N’zoona kuti munthu aliyense amakumana ndi mavuto amene angamuchititse kuganiza zochita chinyengo. Komano zimene timachita tikakumana ndi mavuto oterowo zimasonyeza zomwe zili mumtima mwathu. Mwachitsanzo, munthu akhoza kulolera kuchita chinyengo n’cholinga choti asagwidwe komanso asachite manyazi. Koma zoona zake zikadziwika, munthuyo amakumana ndi mavuto aakulu. Tiyeni tione mavuto amene amabwera chifukwa cha chinyengo.
ANTHU AMASIYA KUKUKHULUPIRIRA
Anthu akamakhulupirirana m’pamene amagwirizana kwambiri. Koma sikuti zimenezi zimangochitika lero ndi lero. Anthu amayamba kukhulupirirana akamacheza nthawi zonse n’kumauzana zakukhosi komanso kuchita zinthu moganizirana. Komabe wina akachita zachinyengo ngakhale kamodzi kokha, mnzakeyo amasiya kumukhulupirira. Ndipotu zimakhala zovuta kuti ayambirenso kukhulupirirana.
Kodi munayamba mwanamizidwapo ndi munthu amene munkaona kuti ndi mnzanu wapamtima? Ngati ndi choncho, n’zosakayikitsa kuti munakhumudwa kwambiri. Kunena zoona chinyengo chimasokoneza mgwirizano ndiponso chibale.
CHINYENGO CHILI NGATI MATENDA OPATSIRANA
Pulofesa wa pa yunivesite ya California, dzina lake Robert Innes, anachita kafukufuku wina ndipo anapeza kuti “chinyengo chili ngati matenda opatsirana.” Choncho zimakhala zosavuta kuti munthu ayambe kuchita chinyengo ngati amakonda kuchita zinthu ndi munthu wachinyengo.
Kodi mungatani kuti musamachite nawo zinthu zachinyengo? Werengani mfundo za m’Baibulo zomwe zingakuthandizeni.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
1 Awa ndiwo mawu amene Mose analankhula ndi Aisiraeli onse m’chipululu, m’chigawo cha Yorodano,+ m’chipululu moyang’anana ndi Sufu, pakati pa Parana,+ Tofeli, Labani, Hazeroti+ ndi Dizahabi,
2 mtunda woyenda masiku 11 kuchokera ku Horebe kudzera njira ya kuphiri la Seiri yopita ku Kadesi-barinea.+
3 Ndiyeno m’chaka cha 40,+ m’mwezi wa 11, pa tsiku loyamba la mweziwo, Mose analankhula ndi ana a Isiraeli zonse zimene Yehova anamulamula kuti awauze.
4 Apa n’kuti atagonjetsa Sihoni+ mfumu ya Aamori imene inali kukhala ku Hesiboni. Anali atagonjetsanso Ogi+ mfumu ya Basana imene inali kukhala ku Asitaroti.+ Mfumu imeneyi anaigonjetsera ku Edirei.+
5 Mose anayamba kufotokoza chilamulo ichi+ m’chigawo cha Yorodano m’dziko la Mowabu, kuti:
6 “Yehova Mulungu wathu anatilankhula tili ku Horebe,+ kuti, ‘Mwakhalitsa m’dera lino lamapiri.+
7 Tembenukani ndi kulowera kudera lamapiri la Aamori+ ndi anthu oyandikana nawo onse okhala ku Araba,+ kudera lamapiri,+ ku Sefela, ku Negebu,+ m’mbali mwa nyanja,+ m’dziko la Akanani+ ndi ku Lebanoni+ mpaka kumtsinje waukulu wa Firate.+
8 Taonani, ndikukupatsani dzikolo. Mukalowe m’dzikolo ndi kulitenga kuti likhale lanu, dziko limene Yehova analumbirira makolo anu, Abulahamu, Isaki+ ndi Yakobo,+ kuti adzalipereka kwa iwo ndi kwa mbewu yawo.’+
9 “Pa nthawi imeneyo ndinakuuzani kuti, ‘Ndekha sindikwanitsa kusenza mtolo wokutsogolerani.+
10 Yehova Mulungu wanu wakuchulukitsani ndipo onani lero mwachulukadi ngati nyenyezi zakuthambo.+
11 Yehova Mulungu wa makolo anu achulukitse chiwerengero chanu+ pochiwirikiza kambirimbiri, ndipo akudalitsenidi+ mmene anakulonjezerani.+
12 Inuyo ndinu mtolo ndi katundu wolemera. Ndingathe bwanji ndekha kukusenzani, ndi mikangano yanuyo?+
13 Sankhani amuna anzeru, aluso+ ndi ozindikira+ m’mafuko anu, kuti ndiwaike kukhala atsogoleri anu.’+
14 Pamenepo munandiyankha kuti, ‘Zimene mwatiuza kuti tichitezi n’zabwino.’
15 Choncho ndinatenga atsogoleri a mafuko anu, amuna anzeru ndi ozindikira n’kuwaika kukhala atsogoleri a magulu a anthu 1,000, atsogoleri a magulu a anthu 100, atsogoleri a magulu a anthu 50, atsogoleri a magulu a anthu 10, ndi akapitawo a m’mafuko anu.+
16 “Pa nthawi imeneyo ndinalamula oweruza anu kuti, ‘Mukamazenga mlandu wa pakati pa abale anu, muziweruza mwachilungamo+ pakati pa munthu ndi m’bale wake, kapena ndi mlendo wokhala m’nyumba mwake.+
17 Musamakondere poweruza.+ Munthu wamba ndi munthu wolemekezeka onse muziwamvetsera chimodzimodzi.+ Musamaope munthu+ chifukwa mukuweruzira Mulungu.+ Mlandu umene wakuvutani muziubweretsa kwa ine kuti ndiumve.’+
18 Pa nthawi imeneyo ndinakuuzani zonse zimene muyenera kuchita.
19 “Kenako tinachoka ku Horebe ndi kuyenda kudutsa chipululu chachikulu ndi chochititsa mantha chonse chija+ chimene munachiona, podzera njira ya m’dera lamapiri la Aamori,+ monga momwe Yehova Mulungu wathu anatilamulira, mpaka tinafika ku Kadesi-barinea.+
20 Ndiyeno ndinakuuzani kuti, ‘Mwafika m’dera lamapiri la Aamori, limene Yehova Mulungu wathu akutipatsa.+
21 Onani, Yehova Mulungu wanu wakusiyirani dzikoli.+ Pitani, litengeni kuti likhale lanu, monga momwe Yehova Mulungu wa makolo anu anakuuzirani.+ Musaope kapena kuchita mantha.’+
22 “Koma nonsenu munabwera kwa ine ndi kunena kuti, ‘Tiloleni titumize amuna, atsogole kukationera dzikolo ndipo adzatiuze njira imene tiyenera kudzera ndiponso mizinda imene tikapeze kumeneko.’+
23 Pamenepo, ndinaona kuti amenewo ndi maganizo abwino, moti ndinatenga amuna 12 pakati panu, mmodzi m’fuko lililonse.+
24 Choncho iwo ananyamuka ndi kupita kulowa m’dera lamapiri.+ Anayenda mpaka anafika m’chigwa cha Esikolo,+ ndipo anazonda dzikolo.
25 Motero anatengako zina mwa zipatso za m’dzikolo+ ndi kutibweretsera. Iwo anatiuza kuti, ‘Dziko limene Yehova Mulungu wathu akutipatsa ndi labwino.’+
26 Koma inu simunafune kupita kukalowa m’dzikolo,+ ndipo munayamba kupandukira lamulo la Yehova Mulungu wanu.+
27 Pamenepo munapitiriza kung’ung’udza m’mahema mwanu kuti, ‘Yehova anatitulutsa m’dziko la Iguputo+ chifukwa chodana nafe,+ kuti adzatipereke m’manja mwa Aamori kuti atiwononge.+
28 Tipite kuti? Abale athu achititsa mantha mitima yathu+ potiuza kuti: “Kumeneko tinaonako anthu akuluakulu, ndiponso aatali kuposa ifeyo,+ ndi mizinda yokhala ndi mipanda yolimba kwambiri yofika kumwamba.+ Kumeneko tinaonakonso ana a Anaki.”’+
29 “Ndiye ine ndinakuuzani kuti, ‘Musachite mantha kapena kuwaopa.+
30 Yehova Mulungu wanu ndiye akukutsogolerani. Adzakumenyerani nkhondo+ mofanana ndi zonse zimene anakuchitirani ku Iguputo inu mukuona,+
31 komanso m’chipululu,+ kumene munaona mmene Yehova Mulungu wanu anakunyamulirani.+ M’njira yonse imene munayenda anakunyamulani ngati mmene bambo amanyamulira mwana wake, mpaka kufika malo ano.’+
32 Ngakhale kuti munamva mawu amenewa, simunakhulupirire Yehova Mulungu wanu,+
33 amene anali kutsogola kuti akuzondereni malo oti mumangepo msasa wanu.+ Usiku anali kukutsogolerani ndi moto kuti muziona njira yoyendamo, ndipo masana anali kukutsogolerani ndi mtambo.+
34 “Nthawi yonseyi Yehova anali kumvetsera mawu anu. Motero anakwiya kwambiri, ndipo analumbira+ kuti,
35 ‘Palibe munthu ndi mmodzi yemwe mwa anthu a m’badwo woipa uwu amene adzaona dziko labwino limene ndinalumbira kuti ndidzalipereka kwa makolo anu,+
36 kupatulapo Kalebe mwana wa Yefune.+ Iyeyu adzaliona, ndipo ndidzagawira dziko limene anafikako kwa iye ndi ana ake, chifukwa chakuti watsatira Yehova ndi mtima wonse.+
37 (Ngakhale inenso Yehova anandikwiyira chifukwa cha inu, ndipo anati, ‘Iwenso sukalowamo.+
38 Yoswa mwana wa Nuni, amene akukutumikira ndi amene akalowamo.’+ Mulungu wamulimbitsa+ chifukwa ndi amene adzatsogolere ana a Isiraeli pokalandira dzikolo.)
39 Koma ana anu amene munanena kuti: “Adzagwidwa ndi adani!”+ ndiponso ana anu aang’ono amene lero sakudziwa chabwino kapena choipa, amenewa ndiwo adzalowa m’dziko limenelo. Amenewa ndidzawapatsa dzikolo ndipo adzalitenga kukhala lawo.
40 Koma inu, sinthani njira ndipo muyambe kulowera kuchipululu, kudzera njira yopita ku Nyanja Yofiira.’+
41 “Pamenepo munayankha ndi kundiuza kuti, ‘Tachimwira Yehova.+ Ife tipitadi kukamenya nkhondo mogwirizana ndi zonse zimene Yehova Mulungu wathu watilamula!’ Choncho aliyense wa inu anamanga m’chiuno zida zake zankhondo, ndipo munaona ngati n’zosavuta kukwera m’phirimo.+
42 Koma Yehova anandiuza kuti, ‘Auze kuti: “Musakwere kukamenya nkhondo, chifukwa ine sindili pakati panu.+ Chifukwa mukapita mudzagonjetsedwa ndi adani anu.”’+
43 Motero ine ndinalankhula nanu, ndipo simunamvere koma munayamba kupandukira+ lamulo la Yehova ndi kuchita zinthu modzikuza, motero munanyamuka kupita m’phiri.+
44 Kumeneko Aamori okhala m’phiri limenelo anatuluka kudzakumana nanu ndipo anakuthamangitsani,+ mmene njuchi zimachitira, ndi kukubalalitsani m’phiri la Seiri mpaka kukafika ku Horima.+
45 Zitatero munabwerera ndi kuyamba kulira pamaso pa Yehova, koma Yehova sanamve mawu anu+ ndipo sanakutchereni khutu.+
46 Chotero munakhala ku Kadesi masiku ambiri.+
Patsani ena
Patsani ena
Deuteronomo 1
Baibulo la Dziko Latsopano la Malemba Opatulika
https://www.jw.org/finder?docid=1011452&Book=5&Chapter=1&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D1%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
21 September 2016 Last updated at: 6:25 AM
Man kills himself in Blantyre: ‘He got tired with life’
A 25 year-old man in Blantyre has committed suicide by hanging himself to a branch of a tree.
According to assistant Public Relations Officer for Limbe police Widson Nhlane, the deceased has been identified as Ben Christopher who was staying alone in his house at Chipanda village in Blantyre.
“The deceased was staying alone in his house and he committed suicide on 19 September this year,” said Nhlane.
He added that people found the man hanging from the tree on Monday and they reported the matter to police.
Officers went to the scene and took the body to Queen Elizabeth Central hospital.
The deceased hailed from Chipanda village, Traditional Authority Machinjiri in Blantyre.
148 Comments On "Man kills himself in Blantyre: ‘He got tired with life’"
-
Ndichitsiru Mpaka kulephera Kuganiza Mozama. Kukukuta Mano Kwa Bho Bac Ameneyo
-
mbz ya munthu
-
Anali opanda mzelu kumabisa sir name
-
Zofuna
-
Waitha anaganiza moposelapo enafe.
-
Pepa mlongowanga uziyamba wafunsa pochita zinthu,,,,chifukwa chosafusa lero wachilora chopanda manja kukulamulila pomwe iwe wamanja
-
suicide iz nt a solution…anyway, the population iz now atleast reduced by one person
-
Oh No. This Has Become D Oder Of Day Here In Naigeria.
-
Kkk watopadi ndi moyo akapume ameneyo ndinthu watopa ndiku va za mavuto ali dziko muno bola pamenepo mawa ndine ndikuzi pachika nane aishi
-
Damn that mother fucker had low thinkin capacity bad journey oh jesus amen
-
kupusa kumeneko moyo ukukoma ndikumakadzipha mbuzi ya chabechabe
-
Its not good idea and wangozionjezela kulakwa coz mulungu anali asanathane naye pa zomwe adamulenge .
-
Kkkkkkk mmmmm palibe emwe amafa b4 time amwene, kkkk inakwana bac nthawiii
-
Mmm 4s* ukhale siliyas wamva. Akayakhabeka kkkkk
-
-
Anzako akufuna moyo mzipatatala…koma iwe ukuchotsa moyo
God forbid
-
a Tisaweluzane pa imfa, mau akuti tisadziyetsele adzeru mwa ife tokha, ndipo siwose opezeka pa chingwe amachita kuzipha, zinachitikapo kuno ku CapeTown munthu wina anaphedwa ndikupachikidwa pachingwe ngati wachita kuzipha. Soka kwaiwo wozipha wokha pamene mau aMulungu akuti tisaziweluze tokha kuweluza kuli kwa iye mwini atelo ambuye pa AROMA 11;12VC 9 (Zamakhalidwe okoma otiyenela),
-
Shaaaah! Waganixa bwanji?
-
Kkkkkkkk ma comment enawa mpaka kudwala nawo mutu chifukwa chakuwelenga
-
Aaaaaah Rest In Peace bac!! Nice discision
-
Mmmmm sizinayendetu pamenepa
-
If it was practice,u chose a wrong play!
-
but why please God not with that
-
Anakhuta moyo
-
Aybo! wena mfwetu wenzani
-
mmmmh anthu ambiri ali muzipatala kufuna chithandizo kut akhale ndimoyo koma ena kuma wuseweletsa moyo aaah uthana ndi mulungu kumwambako.
-
This guy was a very stupid weak guy
-
Ufulu wozipha.com asafuna naye aziphe
-
nice jouney bro moni kwa ose kumeneko
-
yendan bo man, mwina chiwerengero nkuphepa
-
Nanga akanatan mmene MW wavutiramu? Likukomera opata zikol. Iwe kapume ku thup koma ku uzimu wanyka ndiwe nkhun yoyatsira dyabulosi UKAZIONA!
-
Mbuzi ya munthu….why killing yourself..??? Go to hero mwana wa mfiti
-
Thats stupit
-
staying alone is not a reason to committe such fate
-
ayende bwino, akatikonzere malo.
-
zoosha
-
Nthawi zina ife amuna timasata njirazi kamba ka mavuto ammabanja athu.akazi ena ndizilombo.
-
Why do people choose a permanent solution to address a temporary situation? God gave us life to enjoy and make the best of it..am sure for every situation one should strive to make the best out of it. All in all rest in peace brother
-
When life is hard death gonna be easy.Rest in peace coward.
-
Guyz zimafk pna sungaplir, lok wher Mw goin.Evn i ma self im pasn though dfcult tmes. i nid som one 2 …So dat i sld hv piec in ma mind.0885557555
-
Waitha basi ameneyo..waichukucha.waionera patali..wabwera bhi basi.
-
Koma I we
-
Aaaah nanga mavuto ake ndiamtundu chani kuti mpakana akazimangilire?
-
Basi amakhala satan akutuma
-
-
Pamene ena akuyamika namalenga kuti “ZIKOMO YEHOVA”Pondisungira ine moyo ngakhale akudwal,ndipamene ena akudzipha Hmmmmmm!!! sindidziwa ngati kuli mpumulo wa bata kwa awo akuzipha.Ambuye atithandize
-
Devil is on run pray
-
Mau akuti Go and sin nomore ” akutan2auza omwe azindikira mavuto awo! Koma omwe sanapite kokalapa ndiye kuti sanazindikire adakali ndi satana wavindikirabe Koma iwo aziwa ndi kumasulidwa azapeza mtendere munjira iliyonse azaduse Haleluya?
-
Malawi Ziko la cash gate if your poor palibe chabwino muxanga
-
KUSOWA NZERU, NANGA AKAFIKIRA KUTI?
-
Zopusa basi bolani kufa ndi Edzi
-
Ngati sanamujudule kwawo kapena Adani ake! M’modzi wa anthu Opepera m’maganizo pa dziko Lonse! anali ameneyu. ndani umoyo! wa matsiku ano! anganene kuti Alibe Mavuto?. komano sizimatanthauza kuti ufikile podzichosela moyo.
-
Apa tingoti achimweneo zawagwe zatha zimu wawo usakause mumtendele koma ukazuzike pempho kwa apolisi chingwecho chimangidwe osachisekelera
-
Cashgate Inamukwana Tikakumana M’bale Ndpamene Ndkakuuze Zkubwerazo #YOUR SOUL REST IN PC
-
yendani bwino braza.
-
Thats Bad
-
After suffering yoyoyo aben watchuza njila yolakwika .mwaona tsopano a police akukusakani RIP kumene uli pakali pano
-
Usachìte ulesi ndkupuma iweeee kkkkkk
-
Analibe sugar woti nkuumvetsa moyo kukoma!
-
Judas hang himself , Yes ! It is God tolk to Judas ,because that time no one kill him Emen
-
So,at 25 he was tired of living on this planet earth. I feel sorry for him but killing one’s self is and will never be a remedy to any problem no matter how tough it is.
-
he is a Man Utd fan….hz fed up wt the team!
-
Usova panga zako
Zitaye za Man Utd
Ungotayapo tym yako
-
-
rest on aloop R.o.l
-
man kills himself and run away
-
Good 4 him
-
Judas hang himself , Yes ! It is God tolk to Judas ,because that time no one kill him Emen
-
-
MFUMU YA OWERUZA IDZAWERUZA!
-
Zoonadi amen
-
Bolatu pamenepa
-
Kkkkkkk ndi bola inde koma bolayo yabwela ndicholinga man
-
Mtima pa soil man
-
Akuti kufuna wachangu changu kk
-
Anthu ena amaganiza mozondoka man
-
Ya wathawa maluzi ameneyo
-
Bola akhale wasiya mwana mmodzi yekha man
-
-
Ndimesa wamkulu aaa ndimwana anangofulumila kukwatila nanga zaka 25 ndimwana
-
Kukhuta nawo kumeneko moyo. Anzake tikukhalila kukwela mapiri kupemphelera moyo wautali ndi wathanzi.
-
Mau akuti Go and sin nomore ” akutan2auza omwe azindikira mavuto awo! Koma omwe sanapite kokalapa ndiye kuti sanazindikire adakali ndi satana wavindikirabe Koma iwo aziwa ndi kumasulidwa azapeza mtendere munjira iliyonse azaduse Haleluya?
-
RIP
-
kupusa kumeneko wachta bwino wapanga reduce population
-
You Malawi 24, you don’t get tired with, you get tired of mxiee!!.
-
Is there affact this storry ? In box to himself he can help you alot Emen
-
May his soul rest in peace.No one will ever understand what you went through.
-
koma chonde amalawi tiyeni chichepetse nkalidweu odzimangau
-
Fuso ndi lakuti kodi ozimpha yekha amausaso mu mtendere? Tiyeni tiziyamika nthawi zonse kamba ka moyo omwe tiri nawo chifukwa Mulungu anapereka Ambuye Yesu kuti akakhetse mwazi ndi chifukwa tiri moyo lero.
-
Even Judas Hang Hemself After He Found No Peace In His Mind.
-
HE WAS SAID ;befor he Hangitt Himself: I now , people there going to think toomuch , but God is going to look the reson only.
-
Man ingolembani Chichewa Chizungu chavuta
-
Kkkkkkkkkk
-
Bola wa mva waziwa bwanji? Ukamamva kuti mzeru ndizimenenzo kk-
-
Bola wa mva waziwa bwanji? Ukamamva kuti mzeru ndizimenenzo kk-
-
palibe chamvekapo apa, waphatikiza chitumbuka chisena ndi chilomwe, talemba chichewa….kodi ndiwe waku Neno et?
-
Koma yaa chizungu nchofunikadi eti?.
-
Kkkkkkkkkkk kakakakaka wandichotsa khawa with your broken english
-
-
Azipha yekha straight ku jagena basi palibe zo talk
-
Ndimaluzi akewa munthu angaleke kudzimanga? panopo palibe chomwe chikuyenda.pano akunjoya ndi akawalala nde utakhala ot kubako sumadziwa mmmmmm
-
Ulendo sayenda chonchi…
-
Oh poor Ben! Yes loneliness can be terrible indeed. But great minds use loneliness for deep creative thinking! Think positively at all times. Nothing is impossible under the sun. There is always someone for everyone under the sun! The best gift we should all be asking from God is knowledge and good health. The rest will just follow. Please,don’t give up on yourselves. Soldier on till your last God given minute on this earth.
-
Briliant bro thank
-
Ethopian sarname ” mmm but Your going to now sarname after the true color come out Emen
-
That is powerful message bro
-
-
I may agree with you EthelMakamo. Koma kufika point yoti nku lozedwa, kumakhalaso kuchepa muchikulupiliro mwa Mulengi wathu Mulungu.
Ndikuphempeni anthu aMulungu nonse
Tiyeni tikhale ophempera komaso ozindokira kuti Mulungu anatilenga ndocgolinga ndipo nthawi yochokela paziko anayi pangaso yeka osati ife kuzipangila.
Kuzipachika ndichimolomwe Mulungu saakululuka ayi chifukwa munthu aliyense moyo alinawowu Yesu anachita kuzatifera kuti tikhale nawo. Werengani Bible ndipo mukhale mumawu. Amen.
-
Amen
-
-
Nanga munthu uvutike ndikusaka chimanga, chikapezeka ukagone kuchigayo chifukwa cha magetsi, kufika kunyumba madzinso kulibe oti uphikile chakudya mipope idauma kalekale. Kuti onjezelanso mavuto pamwamba pa mavuto omwe tilinawo kale. Any way u could wait my friend kudziphako ndiye wangodzilakwila . 25 years ukadali mwana ,kuli bwanji ife tikuthamangila 90years ? Tikudikilabe podziwa kuti tsiku lina mulungu adzatitumizila Mose
-
If I were there for sure I would have beaten that mtembo. Mwadzipha mukufunanso anthu akutoreni iyaaaaaa. Mulungu sangakulandireni choncho.
-
Rest in Pit you fool.
-
Man killed himself then ran away.police are looking for him.
-
Kkkkkk nde akuti anatopa ndi moyo kapena bonya amene akakumane naye ku jehena akamuudze kuti ife nde dziko tikuyenda nalobe or zosakuyenda ndiposa mapazi ake ameneyu
-
Is he a Europian?Ben Christopher,what is his surname?We din’t need such names to appear on our National ID.We need people to knw their real surnames like Banda,Phiri etc.RIP.
-
Incase u don’t know,there no such thing called national ID in Malawi yet, currently all you have is only MEC Voters ID, so that make your comment invalid. Thank u Nyirongo.
-
That,s y the gvt is delaying the move bcoz i understand it is yet to be implemented.
-
Sorry 4 didn’t (don’t)thumb mistake.
-
-
Ndiye waonjezera mavuto pa mavuto.Umenewo ndi waa ku gahena man.Aliyense ali ndi mavuto koma na size imeneyoyo ndiye siyabho
-
penote adaponya wa silver uja ngakhale ine zidandiwawa zedi
-
Sanapite ndimunthu
-
I think munthuyu chamupha ndi chingwe. A police chingwe chimenechi musachisekerere, chithireni unyolo basi molingana ndi tsamba 170 la malamulo penal code 32. Kuti zingwe zina zitengerepo phunziro!!!
-
170 lamulo la boma koma kwamulungu! Chigwechimemechi ndichimene chizakhale mboni mbali zonse kumtengowo ndi munthuyo
-
Kkkk koma ndiyedi! Palibeso chabwino
-
-
GUYS ANTHU ENA AMADZIPHA OSATI KUFUNA KWAO ENA AMACHITA KUPEPETULIDWA SAMALANI POYANKHULA MAWA ZIKACHITIKIRA ABALE ANU
-
Weak mind
-
Chiwanda ndichomwe chamupangisa kuti aziphe and chiwandacho chinayamba akali mwana.Mulungu adzamukatha kothelatu.Anakhuta Napwiri.
-
No comment
-
Ndi m’bale wa Judas Iskariot ameneyo. Feel hell.
-
Hahaha 25 yrs tired with life go to hell, comiting suicide is not a solution guys don’t try it thus murder case .
-
Njira zambiri zopitira kumanda imodzi mwa iyo ndiimeneyi zikomo
-
he killed himself and run away isaw the dead body crosing river
-
Kkkkkkkk
Amakonda kupanga choncho.
Koma kudzipha si solution.
-
Kkkkkk
-
Kkkkkkkkk
-
-
Atopa ndi corapution ya a Malawi chamba eti
-
apepe poti zomwe zinamutopesa mumoyo mwake ife sitiziziwa..moti tikanakhala ifeso bwezi titatani…ifa imawawa kwa amene amakukonda ngakhale mwini sumazikonda kapena umaziona wachabechabe.
-
sometimes its not gud to stay alone da guy had no one to share his problems with u see now
-
He thought he will come back again sham on him
-
Hey have a nice journey, find you there……..
-
coment loading. ………………………………….silly#death
-
nde wapindulapo chan poziphapo? amalawi vuto likatipeze basi tinathamangila kukazimagilila mmalo mowasova mavutowo ok zagwa zatha napepe
-
Palibe chokausila mumtendere pamenepa
-
Rip young man
-
WATHAWA NJARA KOMANSO KUTHIMA THIMA KWA MAGESI KUNO KUMALAWI NDI ZIMENE ZAPANGITSA KUT AZIPHE YEKHA.
-
THANX.
-
-
RIP Berry
-
at 25 tired of breathing, thats bad
-
Kukhuta nandolo eti
-
anatopa ndi kuthima kwa magesi a ESCOM,am next
-
Inu nde tichita kukupasani waya, chingwe chinga duke.
-
eeeh,mgaiwa mmene akukomeramu simngachite zopusazo,mmangochezatu,kkkkk
-
kkkkkkk koma jkkkkmk oky
-
-
fools death.


text:
Muzikhulupirira Kwambiri Zinthu Zimene Mukuyembekezera
“Chikhulupiriro ndicho chiyembekezo chotsimikizika cha zinthu zoyembekezeredwa.”—AHEB. 11:1.
NYIMBO: 81, 134
1, 2. (a) Kodi zimene Akhristufe tikuyembekezera zikusiyana bwanji ndi zimene anthu a m’dzikoli amayembekezera? (b) Kodi tikambirana mafunso ati?
AKHRISTUFE tikuyembekezera zinthu zofunika komanso zabwino kwabasi. Kaya ndife odzozedwa kapena a “nkhosa zina,” tikuyembekezera nthawi imene cholinga cha Mulungu choyambirira chidzakwaniritsidwe, dzina lake n’kuyeretsedwa. (Yoh. 10:16; Mat. 6:9, 10) Yehova watilonjezanso moyo wosatha moti Akhristu ena adzapita kumwamba pomwe ena adzakhala padziko lapansi. (2 Pet. 3:13) Panopa, tikudziwa kuti Yehova apitiriza kutitsogolera komanso kutithandiza m’masiku otsirizawa.
2 Anthu a m’dzikoli amayembekezeranso zinthu zosiyanasiyana koma sakhala otsimikiza ngati zingachitikedi. Mwachitsanzo, amene amatchova juga amayembekezera kuti awina koma sangatsimikize zoti awinadi. Koma Akhristufe timatsimikizira ndi mtima wonse kuti zimene tikuyembekezera zidzachitikadi. (Aheb. 11:1) Koma kodi tingatani kuti tizikhulupirira kwambiri zinthu zimene tikuyembekezera? Nanga kuchita zimenezi kungatithandize bwanji?
3. N’chifukwa chiyani timakhulupirira kwambiri zimene Mulungu watilonjeza?
3 Munthu sabadwa ndi chikhulupiriro ndipo sichibwera chokha. Mkhristu amakhala ndi chikhulupiriro chifukwa choti mzimu woyera ukumuthandiza. (Agal. 5:22) Baibulo silinena kuti Yehova ali ndi chikhulupiriro kapena kuti amafunika chikhulupiriro. Iye ndi Wamphamvuyonse ndipo ali ndi nzeru zopanda malire choncho sangalephere kukwaniritsa cholinga chake. Sakayikira zoti adzakwaniritsa lonjezo lakuti adzadalitsa anthu ake. Kwa iye zili ngati “zakwaniritsidwa” kale. (Werengani Chivumbulutso 21:3-6.) Akhristufe timakhala ndi chikhulupiriro chifukwa chodziwa kuti Yehova ndi Mulungu wokhulupirika ndipo amakwaniritsa chilichonse chimene walonjeza.—Deut. 7:9.
TIZITSANZIRA CHIKHULUPIRIRO CHA ANTHU AKALE
4. Kodi anthu amene anamwalira Yesu asanabwere padzikoli akuyembekezera chiyani?
4 Chaputala 11 cha buku la Aheberi chimatchula za amuna ndi akazi okwana 16 amene anali ndi chikhulupiriro. Paulo anatchula za anthuwa komanso za ena ambiri amene “anachitiridwa umboni chifukwa cha chikhulupiriro chawo.” (Aheb. 11:39) Onsewa anali ndi “chiyembekezo chotsimikizika” choti Mulungu adzatumiza “mbewu” imene idzaphwanye mutu wa Satana n’kukwaniritsa cholinga cha Mulungu choyambirira. (Gen. 3:15) Koma anthu okhulupirika amenewa anamwalira Yesu Khristu yemwe ndi “mbewu,” asanatsegule njira yoti anthu ena adzapite kumwamba. (Agal. 3:16) Komabe popeza Yehova amakwaniritsa malonjezo ake, anthuwa adzaukitsidwa ndipo adzakhala m’paradaiso.—Sal. 37:11; Yes. 26:19; Hos. 13:14.
5, 6. Kodi Abulahamu ndi banja lake ankachita zotani kuti chikhulupiriro chawo chikhalebe cholimba? (Onani chithunzi patsamba 21.)
5 Ponena za anthu ena amene anakhalako Chikhristu chisanayambe, lemba la Aheberi 11:13 limati: “Onsewa anafa ali ndi chikhulupiriro, ngakhale kuti sanaone kukwaniritsidwa kwa malonjezowo. Koma anawaona ali patali ndi kuwalandira.” Anthuwa ankayembekezera dziko latsopano ndipo ankaganizira mmene angasangalalire atakhala m’dzikolo. Mmodzi mwa anthu amenewa anali Abulahamu. Yesu ananena kuti Abulahamu ‘ankasangalala’ akaganizira mmene zinthu zidzakhalire pa nthawi imeneyo. (Yoh. 8:56) N’chimodzimodzinso ndi Sara, Isaki, Yakobo ndi ena ambiri amene ankaganizira kwambiri za madalitso amene adzapeze mu Ufumu. Ufumuwu uli ngati “mzinda umene Mulungu ndiye anaumanga ndi kuupanga.”—Aheb. 11:8-11.
6 Kodi Abulahamu ndi banja lake ankachita zotani kuti chikhulupiriro chawo chikhalebe cholimba? Iwo ankapitiriza kuphunzira za Mulungu. Mulunguyo ankalankhula nawo pogwiritsa ntchito angelo, masomphenya kapena maloto. Koma n’kuthekanso kuti ankamva zinthu zina kuchokera kwa anthu ena akuluakulu okhulupirika ndiponso m’zolemba zakale. Chofunika kwambiri n’chakuti iwo ankaganizira malonjezo a Mulungu ndipo sankakayikira zoti adzakwaniritsidwa. Izi zinawathandiza kuti akhalebe okhulupirika ngakhale kuti ankakumana ndi mavuto.
7. Kodi Yehova watipatsa zinthu ziti kuti tikhalebe ndi chikhulupiriro cholimba, nanga ifeyo tiyenera kuchita chiyani?
7 Yehova watipatsa Baibulo lathunthu kuti litithandize kukhala ndi chikhulupiriro cholimba. M’Baibulo muli malangizo amene angatithandize kuti tizisangalala. Choncho ndi bwino kuyesetsa kuti tiziwerenga Mawu a Mulungu tsiku lililonse. (Sal. 1:1-3; werengani Machitidwe 17:11.) Mofanana ndi atumiki a Mulungu akale, tiyenera kuganizira kwambiri malonjezo a Yehova komanso kumvera malangizo ake. Yehova amagwiritsanso ntchito “kapolo wokhulupirika ndi wanzeru” kuti azitipatsa chakudya chauzimu pa nthawi yoyenera. (Mat. 24:45) Tiyeni tizigwiritsa ntchito zinthu zonse zimene Yehova amatipatsa. Tikatero tidzafanana ndi atumiki akale okhulupirika omwe ankayembekezera Ufumu wa Mulungu ndipo sankakayikira malonjezo ake.
8. Kodi pemphero lingatithandize bwanji kuti tikhale ndi chikhulupiriro cholimba?
8 Pemphero linkathandizanso atumiki a Yehova akale kuti akhale ndi chikhulupiriro cholimba. Akazindikira kuti Yehova wayankha mapemphero awo, iwo ankayamba kumukhulupirira kwambiri. (Neh. 1:4, 11; Sal. 34:4, 15, 17; Dan. 9:19-21) Nafenso tiyenera kupemphera kuchokera mumtima. Tisamakayikire zoti adzatiyankha komanso kutithandiza kuti tizisangalala ngakhale kuti timakumana ndi mavuto. Ndipo tikazindikira kuti Yehova watiyankha, chikhulupiriro chathu chimalimba kwambiri. (Werengani 1 Yohane 5:14, 15.) Koma tizikumbukiranso kuti mzimu wa Mulungu ndi umene umatithandiza kukhala ndi chikhulupiriro. Choncho tiyeni tizitsatira malangizo a Yesu oti tipitirize kupempha Mulungu kuti azitipatsa mzimu wake.—Luka 11:9, 13.
9. Kodi tiyenera kupemphereranso ndani?
9 Koma si bwino kumangopemphera kwa Yehova tikafuna thandizo. Tiyeneranso kumuyamika komanso kumutamanda chifukwa cha zinthu zambiri zimene wachita. (Sal. 40:5) Mapemphero athu ayenera kusonyeza kuti timaganiziranso ‘amene ali m’ndende ngati kuti tamangidwa nawo limodzi.’ Tiyeneranso kupempherera abale athu padziko lonse makamaka amene ‘akutitsogolera.’ Ndipotu timayamikira kwambiri tikaona kuti Yehova wayankha mapemphero athu.—Aheb. 13:3, 7.
ANAKHALABE OKHULUPIRIKA
10. (a) Tchulani zitsanzo za atumiki a Mulungu amene anakhalabe okhulupirika. (b) Kodi n’chiyani chinawathandiza kuti asagonje?
10 Muchaputala 11 cha Aheberi, mtumwi Paulo anafotokoza za mayesero amene atumiki ena a Mulungu anakumana nawo. Mwachitsanzo, iye anati akazi ena ana awo anamwalira koma anawalandiranso ataukitsidwa. Kenako anatchula za anthu enanso amene “sanalole kusiya chikhulupiriro chawo kuti amasulidwe. Iwo anachita zimenezi kuti adzauke kwa akufa, komwe ndi kuuka kwabwino kwambiri.” (Aheb. 11:35) Sitikudziwa kuti apa Paulo ankanena za ndani. Koma pali anthu monga Naboti komanso Zekariya amene anaponyedwa miyala mpaka kufa chifukwa choti anamvera Mulungu komanso ankachita chifuniro chake. (1 Maf. 21:3, 15; 2 Mbiri 24:20, 21) Nayenso Danieli ndi anzake akanatha ‘kusiya chikhulupiriro chawo kuti amasulidwe.’ Koma chifukwa choti anali ndi chikhulupiriro cholimba, sanachite zimenezi ndipo tingati “anatseka mikango pakamwa” komanso “anagonjetsa mphamvu ya moto.”—Aheb. 11:33, 34; Dan. 3:16-18, 20, 28; 6:13, 16, 21-23.
11. Fotokozani mavuto amene aneneri ena anakumana nawo chifukwa cha chikhulupiriro chawo.
11 Chifukwa cha chikhulupiriro, aneneri monga Mikaya ndi Yeremiya ‘analandira mayesero awo mwa kutonzedwa komanso kuikidwa m’ndende.’ Ena monga Eliya “anayenda uku ndi uku m’zipululu, m’mapiri, m’mapanga, ndi m’maenje a dziko lapansi.” Onsewa anakhalabe okhulupirika chifukwa anali ndi “chiyembekezo chotsimikizika cha zinthu zoyembekezeredwa.”—Aheb. 11:1, 36-38; 1 Maf. 18:13; 22:24-27; Yer. 20:1, 2; 28:10, 11; 32:2.
12. Kodi chitsanzo chabwino kwambiri pa nkhani ya kupirira ndi ndani, nanga n’chiyani chinamuthandiza?
12 Paulo atafotokoza za anthu amene anali ndi chikhulupiriro, anatchula za Yesu Khristu yemwe ndi chitsanzo choposa zonse. Lemba la Aheberi 12:2 limati: “Chifukwa cha chimwemwe chimene anamuikira patsogolo pake, anapirira mtengo wozunzikirapo. Iye sanasamale kuti zochititsa manyazi zimuchitikira, ndipo tsopano wakhala pansi kudzanja lamanja la mpando wachifumu wa Mulungu.” Tiyenera ‘kuganizira mozama’ chitsanzo cha Yesu chifukwa anakhalabe wokhulupirika atakumana ndi mayesero aakulu kwambiri. (Werengani Aheberi 12:3.) Akhristu enanso oyambirira monga Antipa anaphedwa chifukwa chakuti anakhalabe okhulupirika kwa Mulungu. (Chiv. 2:13) Mosiyana ndi anthu akale okhulupirika, Akhristu amenewa analandira kale mphoto. (Aheb. 11:35) Patangopita nthawi kuchokera pamene Yesu anakhala Mfumu mu 1914, Akhristu odzozedwa amene anali atamwalira anaukitsidwa n’kupita kumwamba ndipo adzalamulira limodzi ndi Yesu.—Chiv. 20:4.
ANTHU A MASIKU ANO AMENE ANASONYEZA CHIKHULUPIRIRO
13, 14. Kodi M’bale Rudolf anakumana ndi mavuto ati, nanga n’chiyani chinamuthandiza kuti apirire?
13 Atumiki ambiri a Mulungu masiku ano akutsanzira Yesu. Iwo amaganizira kwambiri malonjezo a Yehova ndipo amakhalabe okhulupirika akakumana ndi mavuto. Chitsanzo ndi M’bale Rudolf Graichen wa ku Germany amene anabadwa mu 1925. M’baleyu ankakumbukira zithunzi za nkhani za m’Baibulo zimene zinaikidwa m’makoma a nyumba yawo. Iye anati: “Chithunzi china chinkasonyeza mmbulu uli ndi mwana wa nkhosa, mwana wa mbuzi ali ndi kambuku komanso mwana wa ng’ombe ali ndi mkango. Zonse zinkakhala mwamtendere ndipo zinkatsogoleredwa ndi mwana wamng’ono. . . . Sindiiwala zithunzi ngati zimenezi.” (Yes. 11:6-9) Kuganizira mmene moyo udzakhalire m’Paradaiso kunathandiza m’baleyu kukhalabe wokhulupirika pamene ankazunzidwa ndi chipani cha Nazi komanso cha chikomyunizimu.
14 Koma M’bale Rudolf anakumananso ndi mavuto ena. Mayi ake anamwalira kundende ndi matenda enaake. Bambo ake anafooka n’kusaina chikalata chonena kuti asiya kukhala wa Mboni za Yehova. Koma m’baleyu anakhalabe wokhulupirika ndipo atatuluka kundende, anakhala woyang’anira dera. Kenako anapita ku Sukulu ya Giliyadi. Atamaliza maphunziro anatumizidwa ku Chile kumene anakakhalanso woyang’anira dera. Komatu anakumananso ndi mavuto ena. Iye anakwatira mmishonale wina dzina lake Patsy ndipo patatha chaka anakhala ndi mwana. Koma mwana wawoyo anamwalira. Kenako mkazi wake anamwaliranso. Mkaziyo anamwalira ali ndi zaka 43 zokha. M’bale Rudolf anapirira mavuto onsewa. Mbiri ya moyo wake inatuluka mu Nsanja ya Olonda ya August 1, 1997 tsamba 20 mpaka 25. Pa nthawiyi n’kuti iye ali mpainiya wokhazikika komanso mkulu ngakhale kuti anali wokalamba ndipo ankadwaladwala. [1]
15. Perekani zitsanzo za Akhristu amene akukhalabe osangalala ngakhale kuti akuzunzidwa?
15 A Mboni za Yehova amasangalalabe akaganizira zimene akuyembekezera ngakhale kuti amazunzidwa kwambiri. Mwachitsanzo, pali abale ndi alongo amene ali m’ndende ku Eritrea, ku Singapore ndi ku South Korea. Ambiri mwa anthuwa anamangidwa chifukwa chomvera mawu a Yesu akuti tisamamenye nkhondo. (Mat. 26:52) Ena mwa abalewa ndi a Isaac, a Negede ndi a Paulos amene akhala m’ndende ku Eritrea kwa zaka zoposa 20. Iwo akuzunzidwa kwambiri ndipo alibe mwayi wokwatira kapena wosamalira makolo awo okalamba koma ndi okhulupirikabe mpaka pano. Mmene nkhope zawo zikuonekera pawebusaiti ya jw.org, zikungosonyezeratu kuti chikhulupiriro chawo n’cholimba kwabasi. Ngakhale asilikali owalondera kundendeko amawalemekeza kwambiri.
16. Kodi kukhala ndi chikhulupiriro cholimba kungakuthandizeni bwanji?
16 Sikuti atumiki a Yehova onse akukumana ndi mavuto ngati amene tawatchulawa. Ena amakumana ndi mayesero a mtundu wina. Mwachitsanzo, ena amavutika ndi umphawi, nkhondo kapena ngozi zadzidzidzi. Ena ali ngati atumiki a Mulungu akale monga Abulahamu, Isaki, Yakobo ndi Mose. Iwo alolera kusiya moyo wawofuwofu n’cholinga choti atumikire Mulungu ndipo amapewa mtima wodzikonda komanso wokonda chuma. Kodi amatha bwanji kuchita zonsezi? Iwo amakonda kwambiri Yehova ndipo sakayikira lonjezo lake loti adzathetsa mavuto onse ndiponso loti anthu okhulupirika adzakhala ndi moyo wosatha m’dziko latsopano lachilungamo.—Werengani Salimo 37:5, 7, 9, 29.
17. Kodi inuyo mukufunitsitsa kuchita chiyani, nanga m’nkhani yotsatira tidzakambirana chiyani?
17 M’nkhaniyi taona kuti kupemphera komanso kuganizira kwambiri malonjezo a Mulungu kungatithandize kulimbitsa chikhulupiriro chathu. Tikamachita zimenezi, tikhoza kupirira mayesero alionse ndipo sitingakayikire ‘zinthu zimene tikuyembekezera.’ Koma Baibulo likamanena za chikhulupiriro limatanthauza zambiri. Choncho m’nkhani yotsatira tidzakambirana zimenezi.
^ [1] (ndime 14) Onani mbiri ya moyo wa M’bale Andrej Hanák wa ku Slovakia mu Galamukani! yachingelezi ya April 22, 2002.


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Argentina
Roseti 1084
C1427BVV CDAD. AUT. DE BUENOS AIRES
ARGENTINA
+54 11-3220-5900
Kuona Malo
Lolemba mpaka Lachisanu
8:00 a.m. mpaka 11:00 a.m. ndi 2:00 p.m. mpaka 4:30 p.m.
Nthawi yonse: Ola limodzi
Zimene Timachita
Timamasulira mabuku a nkhani za m’Baibulo m’Chinenero Chamanja cha ku Argentina ndiponso m’zinenero zina zinayi. Timasindikiza magazini, timabuku, timapepala ndi zinthu zina zomwe timatumiza m’mayiko a Argentina, Uruguay ndi Chile.


text:
NKHANI YA PACHIKUTO | KODI A MBONI ZA YEHOVA NDI ANTHU OTANI?
Kodi a Mboni za Yehova Amakhulupirira Zotani?
A Mboni za Yehovafe timakhulupirira kuti, “Malemba onse anauziridwa ndi Mulungu, ndipo ndi opindulitsa.” (2 Timoteyo 3:16) Timaphunzira zokhudza Mulungu kudzera m’Baibulo ndipo zinthu zimene timaphunzirazo zimatithandiza kukhala ndi moyo wabwino.
Baibulo limanenanso kuti: “Kuti anthu adziwe kuti inu, amene dzina lanu ndinu Yehova, Inu nokha ndinu Wam’mwambamwamba, wolamulira dziko lonse lapansi.” (Salimo 83:18) Choncho, popeza ndife Mboni za Yehova, timalambira Yehova yekha komanso timathandiza ena kudziwa dzina lakeli.—Yesaya 43:10-12.
Komanso, popeza ndife Akhristu, timakhulupirira kuti Yesu amene ndi “Mwana wa Mulungu,” * m’mbuyomu anabwera padzikoli n’kudzakhala Mesiya. (Yohane 1:34, 41; 4:25, 26) Kenako anaphedwa ndipo Yehova anamuukitsa n’kupita kumwamba. (1 Akorinto 15:3, 4) Patapita nthawi, Yesu anaikidwa kukhala Mfumu ya Ufumu wa Mulungu. (Chivumbulutso 11:15) Ufumu umenewu ndi boma lenileni ndipo udzathandiza kuti dzikoli likhalenso Paradaiso. (Danieli 2:44) Baibulo limati: “Anthu ofatsa adzalandira dziko lapansi, ndipo adzasangalala ndi mtendere wochuluka.”—Salimo 37:11, 29.
Mtsogoleri wina wa Katolika, dzina lake Benjamin Cherayath, anafotokoza m’nyuzipepala ina ya ku Germany, kuti: “A Mboni amakhulupirira kuti Mulungu amawalankhula kudzera m’Baibulo. Moti akakumana ndi vuto linalake amagwiritsa ntchito malangizo a m’Baibulo kuti adziwe chochita. . . . Amaona kuti mawu a Mulungu ndi amphamvu komanso othandiza.”—Münsterländische Volkszeitung
A Mboni za Yehovafe timakhulupiriranso kuti malangizo a m’Baibulo ndi othandiza ngakhale masiku ano. (Yesaya 48:17, 18) Choncho, timayesetsa kutsatira malangizo amenewo. Mwachitsanzo, Baibulo limanena kuti tiyenera kupewa zinthu zomwe zingasokoneze maganizo athu komanso zomwe zingapangitse kuti tisakhale oyera. N’chifukwa chake sitisuta fodya kapena kugwiritsa ntchito mankhwala osokoneza bongo. (2 Akorinto 7:1) Timapewanso kuchita zinthu zomwe Baibulo limaletsa monga kuledzera, kuchita chiwerewere komanso kuba.—1 Akorinto 6:9-11.
^ ndime 5 Baibulo limanena kuti Yesu ndi “Mwana wobadwa yekha wa Mulungu” chifukwa ndi amene Mulungu anayambirira kumulenga komanso sanatume aliyense kuti amulenge, koma anamulenga yekha.—Yohane 3:18; Akolose 1:13-15.
Onaninso
Kodi a Mboni za Yehova Amakhulupirira Zotani?
Werengani nkhaniyi kuti mudziwe mwachidule zinthu 15 zokhudza zikhulupiriro zathu.
Kodi a Mboni za Yehova Amakhulupirira Kuti Chipembedzo Cholondola N’chawo Chokha?
Kodi Yesu anati pali misewu yambiri yopita kumoyo wosatha?


text:
Kodi Tikuphunzira Chiyani pa Chitsanzo cha Jowana?
ANTHU ambiri amadziwa zoti Yesu anali ndi atumwi 12. Koma ena sadziwa zoti iye analinso ndi ophunzira ena aakazi omwe ankatumikira naye. Mmodzi mwa akazi amenewa anali Jowana.—Mat. 27:55; Luka 8:3.
Kodi Jowana anathandiza bwanji Yesu pa utumiki wake, nanga tikuphunzira chiyani pa chitsanzo chake?
KODI JOWANA ANALI NDANI?
Jowana anali “mkazi wa Kuza kapitawo wa Herode.” N’kutheka kuti Kuza ankayang’anira zinthu za m’nyumba ya Herode Antipa. Jowana anali mmodzi mwa akazi amene Yesu anawachiritsa ndipo iye ndi akazi ena ankayenda ndi Yesu ndi atumwi ake.—Luka 8:1-3.
Pa nthawiyo, atsogoleri achiyuda ankaphunzitsa kuti akazi sayenera kucheza ndi amuna amene sanali achibale awo. Ankanenanso kuti amuna achiyuda sayenera kulankhulalankhula ndi akazi. Koma Yesu sankatsatira miyamboyi ndipo ankalola kuti akazi okhulupirika ngati Jowana azitumikira limodzi ndi gulu lake.
Jowana ankachita zimenezi ngakhale kuti ankadziwa zoti anthu ena sangasangalale nazo. Anthu onse amene anasankha kutsatira Yesu ankayenera kusintha zinthu pa moyo wawo. Ndiyeno ponena za anthuwo, iye anati: “Mayi anga ndi abale anga ndi awa amene amamvetsera mawu a Mulungu ndi kuwachita.” (Luka 8:19-21; 18:28-30) Timalimbikitsidwa kwambiri kudziwa zoti Yesu amaona kuti anthu amene adzipereka kuti amutsatire ali ngati achibale ake.
ANKAGWIRITSA NTCHITO CHUMA CHAKE POTUMIKIRA
Jowana ndi akazi ena ‘ankagwiritsa ntchito chuma chawo’ potumikira Yesu ndi atumwi ake. (Luka 8:3) Munthu wina analemba kuti: “Apa Luka sakutanthauza kuti akaziwa ankatumikira pophika chakudya, kutsuka mbale kapena kusoka zovala. Mwina ankachitadi zimenezi . . . , koma si zimene Luka ankatanthauza palembali.” Zikuoneka kuti akaziwa ankagwiritsa ntchito ndalama zawo, katundu wawo kapena nyumba zawo pothandiza pa ntchito yolalikira.
Yesu ndi atumwi ake sankagwira ntchito zina kuti azipeza zofunika polalikira. Iwo ankayenda pagulu la anthu pafupifupi 20 ndipo ayenera kuti analibe njira yopezera chakudya ndi zinthu zina zofunika. N’zoona kuti anthu ankawalandira m’nyumba zawo, koma popeza ankayenda ndi “bokosi la ndalama,” zikusonyeza kuti nthawi zina ankafunika kupeza okha zinthu zofunikazi. (Yoh. 12:6; 13:28, 29) Mwina Jowana komanso akazi enawo ankapereka ndalama zopezera zinthuzi.
Ena amatsutsa zimenezi n’kumati mkazi wachiyuda sakanapeza ndalama kapena katundu. Koma mabuku ena amasonyeza kuti akazi achiyuda ankatha kupeza chuma m’njira izi: (1) ankalandira chuma cha bambo awo ngati panalibe mwana wamwamuna, (2) ankatha kungopatsidwa chumacho, (3) nthawi zina ankapatsidwa ndalama banja likatha, (4) ankapatsidwa chuma ngati mwamuna wake wamwalira kapena (5) ankatha kupeza okha chumacho pogwira ntchito.
N’zosakayikitsa kuti otsatira a Yesu ankapereka zimene akanakwanitsa. N’kutheka kuti pa gulu lawo panalinso akazi olemera. Ndiyeno ena amanena kuti Jowana analinso wolemera chifukwa choti anakwatiwa ndi mwamuna woyang’anira nyumba ya Herode. N’kuthekanso kuti mayi ngati Jowana ndi amene anapatsa Yesu malaya opanda msoko. Munthu wina analemba kuti chovala ngati chimenechi chinali chodula kwambiri moti “mkazi wa msodzi sakanatha kuchigula.”—Yoh. 19:23, 24.
Malemba sanena mwachindunji kuti Jowana ankapereka ndalama. Koma zomwe tikudziwa n’zakuti ankachita zimene akanakwanitsa potumikira ndipo tikhoza kuphunzira zambiri pa chitsanzo chake. Nafenso tingasankhe kupereka chilichonse chimene tingathe kuti chithandize pa ntchito yolalikira. Mulungu amangofuna kuti tizipereka zinthuzo mosangalala.—Mat. 6:33; Maliko 14:8; 2 Akor. 9:7.
ZIMENE ANACHITA YESU ATAPHEDWA
Zikuoneka kuti Jowana analipo pamene Yesu ankaphedwa. Baibulo limati panalinso akazi ena ‘amene ankayenda ndi Yesu ndi kumutumikira pamene anali ku Galileya. Amayi ena ambiri amene anabwera naye limodzi kuchokera ku Yerusalemu, analiponso.’ (Maliko 15:41) Mtembo wa Yesu utachotsedwa pamtengo, ‘amayi amene anali atayenda limodzi ndi Yesu kuchokera ku Galileya, anatsatira mtembowo kukaona manda achikumbutso ndi mmene mtembo wake anauikira. Atatero anabwerera kukakonza zonunkhiritsa ndi mafuta onunkhira.’ Luka ananena kuti amayiwo anali “Mariya Mmagadala, Jowana ndi Mariya mayi wa Yakobo.” Iwo anabwerera kumandawo pambuyo pa tsiku la sabata ndipo anaona angelo amene anawauza kuti Yesu anaukitsidwa.—Luka 23:55–24:10.
Pa nthawi ya mwambo wa Pentekosite mu 33 C.E, mayi a Yesu, azichimwene ake ndiponso ophunzira ena anasonkhana ku Yerusalemu. N’kutheka kuti Jowana analiponso. (Mac. 1:12-14) Popeza mwamuna wa Jowana ankagwira ntchito m’nyumba ya Herode Antipa, mwina iye ndi amene ankauza Luka zinthu zambiri zokhudza Herode. Tikuteronso chifukwa chakuti ndi Luka yekha amene analemba dzina la Jowana m’buku lake.—Luka 8:3; 9:7-9; 23:8-12; 24:10.
Chitsanzo cha Jowana chimatiphunzitsa zinthu zambiri. Iye ankachita zimene akanatha pothandiza Yesu. Ayenera kuti ankasangalala kuti chuma chake chinkathandiza Yesu, atumwi ake 12 ndiponso ophunzira ake ena pa ntchito yolalikira. Jowana ankatumikira Yesu mokhulupirika ngakhale pa nthawi yovuta. Nawonso akazi achikhristu angachite bwino kutsanzira mtima wake woopa Mulungu.


text:
Nkhani 73: Mfumu Yabwino Yomaliza
YOSIYA ali ndi zaka zisanu ndi zitatu zokha pamene iye akukhala mfumu ya mafuko awiri a kumwela a Israyeli. Uwu ndi usinkhu wochepa kwambiri woti munthu n’kukhala mfumu. Chotero poyamba anthu achikulire akum’thandiza kulamula mtundu’wo.
Yosiya atakhala mfumu kwa zaka zisanu ndi ziwiri akuyamba kufuna-funa chithandizo cha Yehova. Iye akutsatira chitsanzo cha mafumu abwino onga ngati Davide, Yehosafati ndi Hezekiya. Ndiyeno, akali kamnyamatabe, Yosiya akuchita chinthu chosonyeza kulimba mtima.
Kwa nthawi yaitali Aisrayeli ochuluka akhala oipa kwambiri. Iwo akulambira milungu yonyenga. Iwo akugwadira mafano. Chotero Yosiya akumka ndi amuna ake nayamba kuchotsa kulambira konyenga m’dziko’lo. Iyi n’ntchito yaikulu chifukwa anthu ochuluka akulambira milungu yonyenga. Mungaone Yosiya uyo ndi anthu ake akuphwanya mafano.
Pambuyo pake, iye akuika amuna atatu kuyang’anira ntchito yokonza kachisi. Ndalama zikusonkhedwa kuchokera kwa anthu n’kuperekedwa kwa amuna’wa kuti alipirire ntchito imene iyenera kuchitidwa. Akadagwira ntchito pa kachisi’yo, mkulu wansembe Hilikiya akupeza kanthu kena kofunika kwambiri m’menemo. Ndiro bukhu leni-leni la chilamulo chimene Yehova ananinkha Moses kuchilemba kale-kale’lo. Linali litatayika kwa zaka zambiri.
Bukhu’lo likuperekedwa kwa Yosiya, ndipo iye akupempha am’werengere. Pamene akumvetsera, iye akuona kuti anthu akhala asakusunga chilamulo cha Yehova. Iye akumva nazo chisoni kwambiri, chotero akung’amba zobvala zake, monga momwe mukuonera pano. Iye akuti: ‘Yehova watikwiyira, chifukwa chakuti atate wathu sanasunge malamulo olembedwa m’bukhu’li.
Yosiya akulamula mkulu wa ansembe Hilikiya kupeza zimene Yehova adzawachitira. Hilikiya akumka kwa mkazi’yo Hulida, amene ali mneneri wachikazi, nam’funsa. Iye akum’patsa uthenga uwu wochokera kwa Yehova woti akapereke kwa Yosiya: ‘Yerusalemu ndi anthu onse adzalangidwa chifukwa chakuti iwo alambira milungu yonyenga ndipo dziko’lo ladzazidwa ndi kuipa. Koma chifukwa chakuti iwe, Yosiya, wachita zabwino, chilango ichi sichidzadza kufikira iwe utafa.’
Mafunso
- Kodi Yosiya ali ndi zaka zingati pamene akukhala mfumu, ndipo akuyamba kuchita chiyani atakhala mfumu kwa zaka zisanu ndi ziŵiri?
- Kodi mukuona Yosiya akuchita chiyani pachithunzi choyambachi?
- Kodi mkulu wa ansembe akupeza chiyani pamene amunawo akukonza kachisi?
- N’chifukwa chiyani Yosiya akung’amba zovala zake?
- Kodi mneneri wachikazi Hulida akuuza Yosiya uthenga wanji wochokera kwa Yehova?
Mafunso ena
- Ŵerengani 2 Mbiri 34:1-28.
Kodi Yosiya akupereka chitsanzo chotani kwa anthu amene mwina anavutika ali ana? (2 Mbiri 33:21-25; 34:1, 2; Sal. 27:10)
Kodi ndi zinthu zofunika zotani zimene Yosiya anachita pofuna kupititsa patsogolo kulambira koona m’chaka chake cha 8, cha 12, ndi cha 18 monga mfumu? (2 Mbiri 34:3, 8)
Kodi tingaphunzire chiyani chokhudza kusamalira malo athu olambirira ku zitsanzo zimene anatisiyira Mfumu Yosiya ndi Mkulu wa Ansembe Hilikiya? (2 Mbiri 34:9-13; Miy. 11:14; 1 Akor. 10:31)
Onaninso
Khadi la M’Baibulo Lonena za Yosiya
Yosiya anasankha kutumikira Mulungu ngakhale kuti bambo ake anali munthu woipa. Kodi n’chiyani chinamuthandiza kuchita zoyenera?


text:
Mawu Olimbikitsa Kwambiri
NTHAWI zina Yesu ankagwiritsa ntchito mawu akuti, “mayi” akamalankhula ndi akazi ndipo mawuwa anali osonyeza ulemu. Mwachitsanzo, pamene ankachiritsa mzimayi wina yemwe anadwala matenda opindika msana kwa zaka 18, anati: “Mayi, mwamasuka ku matenda anu.” (Luka 13:10-13) Yesu ankagwiritsiranso ntchito mawuwa polankhula ndi amayi ake. (Yoh. 19:26; 20:13) Koma panalinso mawu ena osonyeza ulemu akuti “mwana wanga.” Munthu ankagwiritsa ntchito mawu amenewa posonyeza kukoma mtima komanso chikondi.
Mawuwa ankagwiritsidwanso ntchito polankhula ndi akazi. Mwachitsanzo, Yesu anagwiritsa ntchito mawu amenewa pomwe ankalankhula ndi mzimayi amene anadwala matenda otaya magazi kwa zaka 12. Zimene mzimayiyu anachita kuti akafike pamene panali Yesu, zinali zosemphana ndi Chilamulo. Munthu wodwala matenda amenewa anali wodetsedwa ndipo sankafunika kupita kugulu la anthu. (Lev. 15:19-27) Koma chifukwa chothedwa nzeru, mzimayiyu anapitabe. Ndipotu Baibulo limati “madokotala ambiri anam’chititsa kumva zopweteka zambiri. Iye anawononga chuma chake chonse koma osapindula kanthu, m’malomwake matendawo ankangokulirakulira.”—Maliko 5:25, 26.
Mzimayiyu anadutsa kumbuyo kwa Yesu ndipo anayenda mwakachetechete n’kukagwira m’mphepete mwa malaya ake akunja. Nthawi yomweyo anachira. Iye ankaganiza kuti aliyense sanadziwe zimene anachitazi. Koma Yesu anafunsa kuti: “Ndani wandigwira?” (Luka 8:45-47) Apa mayiyu anachita mantha kwambiri n’kuyamba kunjenjemera. Ndiyeno anagwada pamaso pa Yesu “ndi kumuuza zoona zonse.”—Maliko 5:33.
Koma Yesu anamulankhula mokoma mtima kuti: “Mwanawe, limba mtima.” (Mat. 9:22) Malinga ndi zimene akatswiri a Baibulo amanena, mawu achiheberi ndi achigiriki amene anawamasulira kuti “mwana” angagwiritsidwe ntchito posonyeza “kukoma mtima komanso chikondi.” Kenako Yesu anauza mzimayiyo mawu olimbikitsa akuti: “Chikhulupiriro chako chakuchiritsa. Pita mu mtendere, matenda ako aakuluwo atheretu.”—Maliko 5:34.
Nayenso Boazi amene anali munthu wolemera wa ku Isiraeli anagwiritsa ntchito mawu akuti “mwana wanga” polankhula ndi Rute wa ku Mowabu. Rute anali ndi mantha chifukwa ankakunkha balere m’munda mwa munthu wosamudziwa. Koma Boazi anamuuza kuti: “Tamvera mwana wanga.” Kenako anamulangiza kuti azikunkhabe m’munda mwakemo. Rute atamva zimenezi, anagwada n’kuwerama mpaka nkhope yake pansi ndipo anati: “Zatheka bwanji kuti mundiganizire ndi kundikomera mtima chotere, ine wokhala mlendo?” Boazi anayankha pomuuza mawu olimbikitsa akuti: “Ndamva zonse zimene wachitira apongozi ako [a Naomi] . . . Yehova akudalitse chifukwa cha zimene wachita.”—Rute 2:1-12.
Zimene Yesu ndi Boazi anachita ndi chitsanzo chabwino kwa akulu. Nthawi zina akulu awiri angapite kwa mlongo amene akufunika kumuthandiza ndi mfundo za m’Malemba komanso kumulimbikitsa. Akuluwo ayenera kupemphera komanso kumvetsera pamene mlongoyo akulankhula. Akatero angathe kumuuza mawu olimbikitsa pogwiritsa ntchito Baibulo.—Aroma 15:4.


text:
CHIGAWO CHACHIŴIRI
‘Wokonda Chilungamo’
Masiku ano, kulikonse padziko lapansili kukuchitika zinthu zopanda chilungamo, ndipo anthu ambiri amanena molakwa kuti Mulungu ndiye akuzichititsa. Komatu, Baibulo limatiphunzitsa choonadi chosangalatsa kwambiri pankhaniyi. Limati: “Yehova akonda chiweruzo [“chilungamo,” NW].” (Salmo 37:28) M’chigawo chino tiphunzira mmene iye wasonyezera kuti mawu amenewo ndi oona, zomwe zimapatsa anthu onse chiyembekezo chabwino.
M'CHIGAWO ICHI
MUTU 11
Njira Zake Zonse Ndi Chilungamo
N’chifukwa chiyani khalidwe la Mulungu la chilungamo lili lochititsa chidwi kwambiri?
MUTU 12
“Kodi Chilipo Chosalungama ndi Mulungu?”
Ngati Mulungu amadana ndi zopanda chilungamo, n’chifukwa chiyani padzikoli pali zinthu zopanda chilungamo zambiri?
MUTU 13
“Malamulo a Yehova Ali Angwiro”
Kodi malamulo angalimbikitse bwanji chikondi?
MUTU 14
Yehova Alinganiza “Dipo la Anthu Ambiri”
Chiphunzitso chosavuta kumva koma chofunika chingakuthandizeni kuyandikira Mulungu.
MUTU 15
Yesu Akhazikitsa Chilungamo M’dziko Lapansi
Kodi Yesu analimbikitsa bwanji chilungamo m’mbuyomu? Kodi akuchirimbikitsa bwanji masiku ano? Ndipo adzachita bwanji zimenezi m’tsogolo?
MUTU 16
‘Chitani Cholungama’ Poyenda ndi Mulungu
N’chifukwa chiyani Yesu anachenjeza kuti: “Musaweruze, kuti mungaweruzidwe.”?


text: 27 Tsopano nawa magulu a Aisiraeli amene anali m’gulu la asilikali a mfumu. M’magulu amenewa munali atsogoleri a nyumba za makolo awo,+ atsogoleri+ a magulu a anthu 1,000, atsogoleri a magulu a anthu 100,+ ndi atsogoleri amene anali kusamalira magulu amenewa. Maguluwa anali kusinthanasinthana mwezi uliwonse pa chaka kutumikira+ mfumu, ndipo gulu lililonse linali ndi anthu 24,000.2 Mtsogoleri wa gulu loyamba, la mwezi woyamba, anali Yasobeamu+ mwana wa Zabidiyeli. Gulu lake linali ndi anthu 24,000.3 Ana ena a Perezi+ anali akuluakulu a anthu amene anali kutumikira monga atsogoleri a asilikali. Nawonso ankatumikira mwezi woyamba.4 Woyang’anira wa gulu la mwezi wachiwiri anali Dodai+ Muahohi,+ ndipo Mikiloti anali mtsogoleri wawo. Gulu lake linali ndi anthu 24,000.5 Mtsogoleri wa gulu lachitatu, lotumikira mwezi wachitatu, anali Benaya+ mwana wa Yehoyada+ wansembe wamkulu. Gulu lake linali ndi anthu 24,000.6 Benaya+ ameneyu anali mwamuna wamphamvu pa amuna 30+ komanso anali mtsogoleri wa amuna 30 amenewo. Pagulu lakelo, mwana wake Amizabadi ndiye anali mtsogoleri.7 Mtsogoleri wachinayi, wa mwezi wachinayi, anali Asaheli+ m’bale wake wa Yowabu,+ ndipo mwana wake Zebadiya anabwera pambuyo pake. Gulu lake linali ndi anthu 24,000.8 Mtsogoleri wachisanu, wa mwezi wachisanu, anali Samuti+ Mwizirahiya. Gulu lake linali ndi anthu 24,000.9 Mtsogoleri wa 6, wa mwezi wa 6, anali Ira+ mwana wa Ikesi+ Mtekowa.+ Gulu lake linali ndi anthu 24,000.10 Mtsogoleri wa 7, wa mwezi wa 7, anali Helezi+ Mpeloni,+ wochokera mwa ana a Efuraimu. Gulu lake linali ndi anthu 24,000.11 Mtsogoleri wa 8, wa mwezi wa 8, anali Sibekai+ Mhusati, wochokera mwa Azera.+ Gulu lake linali ndi anthu 24,000.12 Mtsogoleri wa 9, wa mwezi wa 9, anali Abi-ezeri+ Muanatoti,+ wochokera mwa Abenjamini. Gulu lake linali ndi anthu 24,000.13 Mtsogoleri wa 10, wa mwezi wa 10, anali Maharai+ Mnetofa, wochokera mwa Azera.+ Gulu lake linali ndi anthu 24,000.14 Mtsogoleri wa 11, wa mwezi wa 11, anali Benaya+ Mpiratoni, wochokera mwa ana a Efuraimu.+ Gulu lake linali ndi anthu 24,000.15 Mtsogoleri wa 12, wa mwezi wa 12, anali Heledai+ Mnetofa wa kubanja la Otiniyeli. Gulu lake linali ndi anthu 24,000.16 Tsopano nawa atsogoleri a mafuko a ana a Isiraeli:+ Mtsogoleri wa Arubeni anali Eliezere mwana wa Zikiri, wa Asimiyoni anali Sefatiya mwana wa Maaka,17 wa Alevi anali Hasabiya mwana wa Kemueli, wa ana a Aroni anali Zadoki,+18 wa Ayuda anali Elihu+ mmodzi wa abale ake a Davide,+ wa Aisakara anali Omuri mwana wa Mikayeli,19 wa Azebuloni anali Isimaya mwana wa Obadiya, wa Anafitali anali Yerimoti mwana wa Azirieli,20 wa ana a Efuraimu anali Hoshiya mwana wa Azaziya, wa hafu ya fuko la Manase anali Yoweli mwana wa Pedaya,21 wa hafu ya fuko la Manase ku Giliyadi anali Ido mwana wa Zekariya, wa Abenjamini anali Yaasiyeli mwana wa Abineri,+22 ndipo mtsogoleri wa fuko la Dani anali Azareli mwana wa Yerohamu. Amenewa anali akalonga+ a mafuko a Isiraeli.23 Davide sanawerenge amuna amene anali ndi zaka 20 kutsika m’munsi, chifukwa Yehova analonjeza kuti adzachulukitsa Aisiraeli ngati nyenyezi zakumwamba.+24 Yowabu+ mwana wa Zeruya anayamba kuwerenga anthu koma sanamalize.+ Kenako mkwiyo+ wa Mulungu unagwera Isiraeli chifukwa chowerenga anthuwo, ndipo chiwerengerocho sichinalembedwe pa zochitika za m’masiku a Mfumu Davide.25 Azimaveti mwana wa Adieli anali kuyang’anira chuma cha mfumu.+ Yonatani mwana wa Uziya anali kuyang’anira chuma chosungidwa m’madera apafupi,+ m’mizinda,+ m’midzi ndi m’nyumba zosanja.26 Eziri mwana wa Kelubu anali kuyang’anira anthu ogwira ntchito yolima minda.+27 Simeyi wa ku Rama anali woyang’anira minda ya mpesa,+ koma Zabidi wa ku Sifimi anali woyang’anira zinthu zonse zokhudza vinyo za m’minda ya mpesayo.28 Baala-hanani Mgederi anali woyang’anira mitengo ya maolivi ndi ya mkuyu+ imene inali ku Sefela,+ ndipo Yowasi anali kuyang’anira mafuta.+29 Sitirai wa ku Sharoni+ anali kuyang’anira zoweta zimene anali kudyetsera ku Sharoni. Safati mwana wa Adilai anali kuyang’anira zoweta zimene zinali kuzigwa.30 Obili Mwisimaeli+ anali kuyang’anira ngamila.+ Yedeya Mmeronoti anali kuyang’anira abulu aakazi.31 Ndipo Yazizi Mhagara anali woyang’anira nkhosa. Anthu onsewa anali oyang’anira katundu wa Mfumu Davide.32 Yonatani,+ mwana wa m’bale wake wa Davide, anali phungu wanzeru+ komanso mlembi. Yehiela mwana wa Hakimoni+ ndiye anali kuyang’anira ana a mfumu.+33 Ahitofeli+ anali phungu+ wa mfumu ndipo Husai+ Mwareki+ anali mnzake wa mfumu.+34 Kuwonjezera pa Ahitofeli panalinso Yehoyada mwana wa Benaya+ ndi Abiyatara,+ ndipo Yowabu+ anali mkulu wa asilikali a mfumu.


text:
NSANJA YA OLONDA NOVEMBER 2015
Kodi Mulungu Amagwirizana Ndi Zoti Anthu Azimenya Nkhondo?
Mungadabwe ndi zimene Baibulo limanena pa nkhaniyi.
Kodi Mulungu Amagwirizana Ndi Zoti Anthu Azimenya Nkhondo?
M’nthawi ya Aisiraeli, Mulungu ankalamula anthu ake kumenya nkhondo. Koma kenako, Yesu anauza otsatira ake kuti azikonda adani awo. Kodi Mulungu anali atasintha maganizo?
Kodi Mulungu Ankagwirizana Ndi Zoti Anthu Azimenya Nkhondo M’nthawi ya Aisiraeli?
Pali mfundo zitatu zokhudza nkhondo zimene Mulungu ankalamula anthu ake kumenya.
Kodi Mulungu Ankagwirizana Ndi Zoti Anthu Azimenya Nkhondo M’nthawi ya Atumwi?
Maganizo a Mulungu sanasinthe pa nkhani ya nkhondo, koma kodi n’chifukwa chiyani Mulungu sanathandize Ayuda ngati mmene ankachitira ndi Aisiraeli?
Kodi Mulungu Amagwirizana Ndi Zoti Anthu Azimenya Nkhondo Masiku Ano?
Posachedwapa Mulungu adzabweretsa nkhondo imene idzathetse nkhondo zonse.
Kodi Mukudziwa?
N’chifukwa chiyani Yosefe anayamba wameta asanakaonane ndi Farao? N’chifukwa chiyani Baibulo limanena kuti bambo a Timoteyo anali Mgiriki?
Ndinkaona Ngati Zinthu Zikundiyendera
A Pawel Pyzara anali munthu wa makhalidwe oipa komanso ankafuna ntchito yapamwamba. Koma tsiku lina anasintha atamenyedwa ndi anthu 8
“Mwana Wanga Wokondedwa Ndi Wokhulupirika Mwa Ambuye”
Kodi n’chiyani chinathandiza Timoteyo kukhala Mkhristu wolimba mtima ngakhale kuti poyamba anali wamanyazi?
Kuyankha Mafunso a M’Baibulo
Kodi anthu oukitsidwa adzakhala kuti?
Zina zimene zili pawebusaiti
Kodi Nkhondo ya Aramagedo Idzakhala Yotani?
Mawu akuti Aramagedo amapezeka kamodzi kokha m’Baibulo, koma nkhondo imene mawuwa amatanthauza imatchulidwa m’Baibulo lonse.


text:
KUCHEZA NDI | MASSIMO TISTARELLI
Katswiri Wopanga Maloboti Akufotokoza za Chikhulupiriro Chake
Pulofesa Massimo Tistarelli ndi katswiri wasayansi wa pa yunivesite ya Sassari ku Italy. Iye ndi mmodzi mwa anthu amene amalemba nkhani m’magazini ina yasayansi ndipo walemba nawonso nkhani zoposa 100 zokhudza sayansi. Iye amafufuza zimene zimathandiza kuti anthufe tizitha kuzindikira nkhope za anthu ena komanso zomwe zimatithandiza kupanga zinthu ngati kuwakha mpira. Kenako amagwiritsa ntchito zimene wapezazo popanga maso a maloboti ogwira ntchito ngati anthu. Mtolankhani wa Galamukani! anacheza naye kuti adziwe za chikhulupiriro chake komanso za ntchito yake yasayansi.
Poyamba munali m’chipembedzo chiti?
Makolo anga anali Akatolika koma sankapita kutchalitchi. Ndili wamng’ono ndinayamba kukhulupirira kuti kulibe Mulungu. Ndinaphunzira kuti zamoyo zinachita kusintha kuchokera ku zinthu zina ndipo ndinkaona kuti zimenezo ndi zoona. Komabe ngakhale kuti sindinkakhulupirira kuti kuli Mlengi, ndinkaona kuti payenera kukhala winawake amene ndi wamphamvu kuposa anthufe. Choncho kuti ndidziwe zoona zake, ndinayamba kufufuza m’zipembedzo za Chibuda, Chihindu ndi Chitao koma zimene ankaphunzitsa sizinkandigwira mtima.
N’chifukwa chiyani munayamba kukonda za sayansi?
Kuyambira ndili mwana ndinkachita chidwi kwambiri ndi makina osiyanasiyana. Nthawi zina ndinkaphwasula zidole zanga zoyendera magetsi, n’kuzilumikizanso. Komanso bambo anga ankagwira ntchito yokonza makina pakampani ya matelefoni. Choncho nthawi zambiri ndinkawapanikiza kwambiri ndi mafunso kuti andiuze mmene mawailesi komanso matelefoni amagwirira ntchito.
Ndiye munaphunzira zotani?
Ndinaphunzira luso lopanga zipangizo zamagetsi pa yunivesite ya Genoa, kenako ndinapeza digirii ya kapangidwe ka maloboti kapena kuti zipangizo zotha kugwira ntchito ngati anthu. Ndinaphunzira za mmene maso a munthu amagwirira ntchito komanso mmene tingapangire maloboti otha kuona ngati mmene munthu amachitira.
N’chifukwa chiyani munachita chidwi ndi kufufuza mmene maso athu amagwirira ntchito?
N’zovuta kumvetsa mmene maso athu amaonera zinthu. Mwachitsanzo, taganizirani zimene zimachitika munthu wina akakuponyerani mpira. Mukamauthamangira, maso anu amatha kuona mwaluso kwambiri pamalo penipeni pomwe mpirawo uli musanaugwire. Maso anu amatha kusungabe chithunzi champirawo ngakhale mutayang’ana kumbali komanso ngakhale mpirawo utasuntha. Zimenezi zimathandiza kuti muuwakhe.
Zimenezi zikamachitika, maso amatha kudziwa mmene mpirawo ukuthamangira komanso kumene ukulowera. Ndipo chochititsa chidwi n’chakuti maso amatha kudziwa mmene mpira ukuthamangira poona kumene ukulowera. Minyewa ya maso imatumiza chithunzicho kuubongo womwe umakudziwitsani mmene mungatambasulire manja anu kuti muuwakhe. Zimenezi n’zovuta kumvetsa komanso zochititsa chidwi kwambiri.
N’chiyani chinakuthandizani kuti muyambe kukhulupirira kuti kuli Mlengi?
Mu 1990 ndinapita mu mzinda wa Dublin, ku Ireland kukachita maphunziro enaake pa yunivesite ya Trinity. Pa ulendo wanga wobwerera, ndili ndi mkazi wanga Barbara, tinayamba kukambirana za tsogolo la ana athu. Tinagwirizananso zoti tikacheze kwa mchemwali wanga yemwe anali wa Mboni za Yehova. Mchemwali wangayu anandipatsa buku lachingelezi lakuti, Life—How Did It Get Here? By Evolution or by Creation? lomwe ndi lofalitsidwa ndi Mboni za Yehova. Ndinagoma kwambiri ndi mmene analembera bukuli chifukwa zikuonetsa kuti anafufuza kwambiri. Pamenepa m’pamene ndinazindikira kuti zomwe ndinkakhulupirira zoti zamoyo zinachita kusintha kuchokera ku zinthu zina, zinali zabodza ndipo ndinkangozikhulupirira ndisanafufuze. Mwachitsanzo, ndinkakhulupirira kuti zinthu zakale kwambiri zokwiririka pansi pa nthaka, zimene akatswiri anapeza, zimagwirizana ndi chiphunzitso chimenechi. Koma ndinazindikira kuti zimenezi sizoona. Nditayamba kufufuza bwinobwino za chiphunzitso chimenechi, ndinazindikira kuti anthu amene amakhulupirira zimenezi amangokakamira zinthu zimene sizolondola.
Ndinadzifunsa kuti, ‘Kodi tikamapanga maloboti, timatengera nzeru za ndani?’
Kenako ndinayamba kuganizira za ntchito yanga yopanga maloboti. Ndinadzifunsa kuti, ‘Kodi tikamapanga maloboti, timatengera nzeru za ndani?’ Komanso ndinazindikira kuti sindingathe kupanga loboti yotha kugwira mpira ndendende ngati mmene anthufe timachitira. Mwachitsanzo, kuti loboti igwire mpira imafunika kuitchera mwanjira inayake. Ngakhale kuti loboti imatha kuchita zinthu zochepa ngati zimenezi, anthu savutika kuvomereza kuti pali winawake amene anaipanga. Anthufe timatha kuphunzira zinthu zovuta kwambiri kuposa mmene maloboti amachitira. Chimenechi ndi chifukwa chimodzi chomwe chinandichititsa kuti ndiyambe kukhulupirira kuti pali winawake amene anatilenga.
N’chifukwa chiyani munakhala wa Mboni za Yehova?
Chifukwa chimodzi n’choti ineyo ndi mkazi wanga Barbara, tinachita chidwi ndi mmene a Mboni za Yehova amafufuzira zinthu. Ineyo ndinachita chidwi ndi mmene amafufuzira asanalembe mabuku awo. Anthu ngati ineyo timakonda kuwerenga kwambiri zinthu zimene tikuona kuti zafufuzidwa bwino. Mwachitsanzo, ndinachita chidwi kwambiri ndi maulosi ambirimbiri a m’Baibulo. Kuphunzira maulosiwo kunandithandiza kudziwa kuti Baibulo ndi lochokeradi kwa Mulungu. Mu 1992 ineyo ndi mkazi wanga tinabatizidwa, n’kukhala a Mboni za Yehova.
Kodi ntchito yanu siisokoneza chikhulupiriro chanu?
Ayi, ngakhale pang’ono. Sayansi yalimbitsa kwambiri chikhulupiriro changa. Ndikaganizira mmene anthufe timazindikirira nkhope ya munthu wina, ndimagoma ndi amene anatilenga. Mwachitsanzo, mwana akangobadwa kumene amatha kuzindikira nkhope ya munthu. Anthu akuluakulu amatha kuzindikira nkhope ya munthu amene akumudziwa ngakhale munthuyo atakhala pachigulu. Tingathenso kudziwa mmene munthuyo akumvera pongoona mmene nkhope yake ikuonekera. Koma anthu ambiri sadziwa kuti diso komanso ubongo wathu umachita zinthu zambirimbiri pa nthawi yochepa kuti zimenezi zitheke.
Panopa sindikayikira kuti Yehova Mulungu ndi amene anatipatsa mphatso imeneyi. Anatipatsanso mphatso ina yomwe ndi Baibulo moti ineyo ndimauza ena za Yehova pofuna kumuyamikira chifukwa cha mphatso imeneyi. Ndimaona kuti Yehova ndi amene ayenera kulandira ulemerero chifukwa cha zimene analenga.


text:
NSANJA YA OLONDA MAY 2013
Kodi Mulungu ndi Wankhanza?
Masoka achilengedwe omwe amachitika masiku ano komanso zilango zimene Mulungu ankapereka zimene zinalembedwa m’Baibulo zimachititsa anthu kuganiza kuti Mulungu ndi wankhanza. Kodi umboni umasonyeza kuti Mulungu ndi wankhanza?
N’chifukwa Chiyani Ena Amati Mulungu Ndi Wankhanza?
Anthu ambiri amaona kuti Mulungu ndi wankhanza kapena alibe chidwi ndi anthu. Kodi Baibulo limati chiyani pa nkhaniyi?
Masoka Achilengedwe Kodi Ndi Umboni Wakuti Mulungu Ndi Wankhanza?
Ngatidi Mulungu amadana ndi zoipa, n’chifukwa chiyani amalola kuti anthu osalakwa azifa chifukwa cha masoka achilengedwe?
Zilango za Mulungu Kodi Zimasonyeza Kuti Ndi Wankhanza?
Kuti tiyankhe funso limeneli, tiganizire kaye zitsanzo ziwiri zotchulidwa m’Baibulo zomwe ndi Chigumula cha Nawa komanso kuwonongedwa kwa anthu a ku Kanani.
Muzikhulupirira Mulungu
Werengani kuti mudziwe mmene mungapindulire chifukwa chodziwa Mulungu ngati mnzanu wapamtima.
”Ndinkafuna Kudzakhala Wansembe”
Kuyambira ali mwana, Roberto Pacheco ankafunitsitsa kudzakhala wansembe wa Katolika. Werengani kuti mudziwe zomwe zinachititsa kuti zinthu zisinthe pa moyo wake.
Zimene Banja la Ana Opeza Lingachite Kuti Lizigwirizana ndi Anthu Ena
Kodi mfundo za m’Baibulo zingathandize bwanji makolo a m’banja la ana opeza kuti azigwirizana ndi anzawo, achibale komanso makolo enieni a anawo?
Kodi Yehova Amakuganizirani?
Kodi zimakuvutani kukhulupirira kuti Mulungu amakuonani kuti ndinu wofunika kwambiri? Mawu a Yesu pa Yohane 6:44 amasonyeza kuti Mulungu amakuganizirani kwambiri inuyo panokha.
Kuyankha Mafunso a M’Baibulo
Kodi Mulungu amakhululukira ngakhale machimo aakulu? Kodi tiyenera kuchita chiyani kuti Mulungu azitikonda?
Zina zimene zili pawebusaiti
Kodi a Mboni za Yehova Amakhulupirira Kuti Ndiwo Okha Amene Adzapulumuke?
Baibulo limafotokoza za anthu amene angakhale ndi mwayi wodzapulumuka


text:
ZITHUNZI
ZITHUNZI
Kodi Ndi Ndani Amene Anasankha Kutumikira Yehova?
Sankhani anthu otchulidwa m’Baibulo ndiponso mawu amene akufotokoza zimene anthuwo anachita. Sankhaninso anthu amene ankatumikira Mulungu.
Zinanso
Davide Analimba Mtima Ngakhale Kuti Anali ndi Zida Zochepa
Fananitsani anthu otchulidwa m’Baibulo ndi zinthu zokhudza anthuwo.
Davide Anabwera M’dzina la Mulungu
Thandizani ana anu kuti adziwe zimene dzina la Mulungu limatanthauza.
Hana Anathandiza Samueli Kuti Atumikire Yehova
Zochitazi zingathandize ana a pakati pa zaka zitatu ndi 6 kuti adziwe za mphatso imene Hana ankapatsa Samueli chaka chilichonse.


text:
Kuyankha Mafunso a M’Baibulo
Kodi ana angaphunzire bwanji kukonda Mulungu?
Ana anu angaphunzire kukonda Mulungu pokhapokha ngati ali ndi umboni woti iye alipo ndiponso amawakonda. Komanso ayenera kudziwa mfundo zosiyanasiyana zokhudza Mulungu. (1 Yohane 4:8) Mwachitsanzo, ayenera kudziwa mayankho a mafunso otsatirawa: Kodi Mulungu analengeranji anthu? N’chifukwa chiyani amalola kuti anthufe tizivutika? Kodi Mulungu adzawachitira chiyani anthu m’tsogolomu?—Werengani Afilipi 1:9.
Pofuna kuthandiza ana anu kuti azikonda Mulungu, muyenera kusonyeza kuti inunso mumakonda Mulungu. Ana anu akaona kuti mumakonda Mulungu, nawonso angayambe kumukonda.—Werengani Deuteronomo 6:5-7; Miyambo 22:6.
Kodi mungatani kuti muziphunzitsa ana anu mogwira mtima?
Mawu a Mulungu ndi amphamvu. (Aheberi 4:12) Choncho thandizani ana anu kudziwa mfundo zosavuta kumvetsa za m’Baibulo. Pophunzitsa, Yesu ankagwiritsa ntchito mafunso, ankamvetsera anthu akamalankhula komanso ankafotokoza Malemba. Izi zinachititsa kuti aziphunzitsa mogwira mtima. Inunso mukamachita zimenezi pophunzitsa ana anu, mungathe kuwafika pa mtima.—Werengani Luka 24:15-19, 27, 32.
Komanso, m’Baibulo muli nkhani zosonyeza mmene Mulungu ankachitira zinthu ndi anthu. Nkhani zimenezi zingathandize ana anu kuti amudziwe bwino Mulungu komanso kuti azimukonda. Mabuku ofotokoza nkhani zoterezi akupezeka pa webusaiti ya www.jw.org/ny.—Werengani 2 Timoteyo 3:16.
Onaninso
Zimene Mungachite Kuti Banja Lanu Lizisangalala
Chikondi chimene Yesu anasonyeza ndi chitsanzo chabwino kwa amuna, akazi, makolo, komanso ana. Kodi tikuphunzira chiyani kuchokera kwa Yesu?
Khalani Bwenzi la Yehova
Zinthu monga mavidiyo a makatuni, nyimbo, ndiponso nkhani zimene mungasindikize zingathandize ana anu kuphunzira zinthu zofunika kwambiri zokhudza zimene angachite kuti azikondweretsa Mulungu.


text:
MAY 12, 2014
PADZIKO LONSE
Akatswiri Akufotokoza Zokhudza Ufulu Umene Munthu Ali Nawo, Wokana Kulowa Usilikali
Akatswiri odziwa za ufulu wachibadwidwe ku Ulaya akukambirana nkhani yokhudza kukana kulowa usilikali, yomwe ikukhudzana ndi ufulu wachibadwidwe umene munthu aliyense ali nawo.
Bambo Nils Muiznieks omwe ndi Mkulu wa Bungwe Loona za Ufulu Wachibadwidwe wa anthu a m’mayiko a ku Ulaya, Bungweli linakhazikitsidwa kuti lizilimbikitsa mayiko amene ali m’bungweli kuti azilemekeza ufulu wa anthu.
Bambo Richard Clayton QC ndi oimira dziko la United Kingdom mu komiti yoona za malamulo ya Bungwe la mayiko a ku Ulaya.
Onerani zimene akatswiriwa ananena.


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Tahiti
P.K. 2,7 Cote mer
Toahotu
Taiarapu Ouest
TARAVAO TAHITI
FRENCH POLYNESIA
+689 40-54-70-00
Kuona Malo
Lolemba mpaka Lachisanu
8:00 a.m. mpaka 11:00 a.m. ndi 1:00 p.m. mpaka 4:00 p.m.
Nthawi yonse: Ola limodzi ndi hafu
Zimene Timachita
Timamasulira mabuku ototokoza nkhani za m’Baibulo m’Chitahiti. Timayang’anira ntchito yophunzitsa anthu Baibulo imene Mboni za Yehova zikugwira pazilumba zambiri zomwe zili m’dera lalikulu mofanana ndi chigawo cha Western Europe.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
15 Tsopano abale, ndikukuuzani uthenga wabwino+ umene ndinaulengeza kwa inu,+ umenenso munaulandira, ndiponso umene mwakhazikikamo.+
2 Mukupulumutsidwa+ ndi uthenga wabwino umenewo ngati mwaugwiritsitsa. Popanda kutero, ndiye kuti munakhala okhulupirira pachabe,+ malinga ndi mawu amene ndinakuuzani polengeza uthengawo kwa inu.
3 Mwa zinthu zofunika kwambiri zimene ndinakupatsirani zija, zimenenso ineyo ndinalandira,+ panali zonena kuti, Khristu anafera machimo athu, malinga ndi Malemba.+
4 Ndiponso kuti anaikidwa m’manda,+ kenako anaukitsidwa+ tsiku lachitatu,+ mogwirizana ndi Malemba.+
5 Panalinso zoti anaonekera kwa Kefa,+ kenako kwa atumwi 12+ aja.
6 Ndiyeno anaonekeranso kwa abale oposa 500 pa nthawi imodzi, ndipo ambiri a iwo akali ndi moyo mpaka lero,+ koma ena anagona mu imfa.
7 Kenako anaonekera kwa Yakobo,+ kenakonso kwa atumwi onse.+
8 Koma pomalizira pake anaonekera kwa ine,+ ngati khanda lobadwa masiku asanakwane.
9 Ineyo ndine wamng’ono kwambiri+ mwa atumwi onse, ndipo si ine woyenera kutchedwa mtumwi, chifukwa ndinazunza+ mpingo wa Mulungu.
10 Koma mwa kukoma mtima kwakukulu+ kwa Mulungu, ndili monga ndililimu. Ndipo kukoma mtima kwake kwakukulu kumene anandisonyeza sikunapite pachabe,+ koma ndinagwira ntchito molimbika kuposa atumwi ena onse.+ Ngakhale zili choncho, si mwa ine ndekha ayi, koma kukoma mtima kwakukulu kwa Mulungu kumene kuli nane.+
11 Komabe, kaya ndi ineyo kapena iwowo, zimene tikulalikira ndi zomwezo, zimenenso mwazikhulupirirazo.+
12 Tsopano ngati timalalikira kuti Khristu anaukitsidwa kwa akufa,+ bwanji ena mwa inu akunena kuti akufa sadzaukitsidwa?+
13 Chifukwa ngati akufa sadzauka, ndiye kuti Khristu nayenso sanauke.+
14 Koma ngati Khristu sanauke, kulalikira kwathu n’kopanda pake, ndipo chikhulupiriro chathu n’chopanda pake.+
15 Ndiponso, ndiye kuti ifenso takhala mboni zonama za Mulungu,+ chifukwa tachita umboni+ wonamizira Mulungu kuti anaukitsa Khristu+ pamene sanamuukitse, ngati akufa sadzaukadi.+
16 Pakuti ngati akufa sadzauka, Khristunso sanauke.
17 Ndipo ngati Khristu sanauke, chikhulupiriro chanu chilibe ntchito ndipo mukadali m’machimo anu.+
18 Ndiye kutinso anthu amene anagona mu imfa mwa Khristu,+ kutha kwawo kunali komweko.+
19 Ngati tayembekezera Khristu+ m’moyo uno wokha, ndiye kuti ndife omvetsa chisoni kuposa anthu ena onse.
20 Komabe, Khristu anaukitsidwa kwa akufa,+ n’kukhala chipatso choyambirira+ cha amene akugona mu imfa.+
21 Popeza imfa+ inafika kudzera mwa munthu mmodzi, kuuka+ kwa akufa kunafikanso kudzera mwa munthu mmodzi.
22 Pakuti monga mwa Adamu onse akufa,+ momwemonso mwa Khristu onse adzapatsidwa+ moyo.
23 Koma aliyense pamalo pake: Choyamba Khristu, amene ndi chipatso choyambirira,+ kenako ake a Khristu pa nthawi ya kukhalapo+ kwake.
24 Ndiyeno pa mapeto pake, adzapereka ufumu kwa Mulungu wake ndi Atate wake, atathetsa maboma onse, ulamuliro wonse, ndi mphamvu zonse.+
25 Pakuti ayenera kulamulira monga mfumu kufikira Mulungu ataika adani onse pansi pa mapazi+ ake.
26 Imfa nayonso, monga mdani womalizira, idzawonongedwa.+
27 Pakuti Mulungu “anaika zinthu zonse pansi pa mapazi ake.”+ Koma pamene akunena kuti ‘waika zinthu zonse pansi pake,’+ n’zodziwikiratu kuti sakuphatikizapo amene anaika zinthu zonsezo pansi pa iye.+
28 Koma zinthu zonse zikadzakhala pansi pake,+ Mwanayonso adzadziika pansi pa amene+ anaika zinthu zonse pansi pake, kuti Mulungu akhale zinthu zonse kwa aliyense.+
29 Apo ayi, kodi amene akubatizidwa kuti akhale akufa adzatani?+ Ngati akufa sadzauka,+ n’chifukwa chiyani anthuwo akubatizidwa+ kuti akhale akufa?
30 Kodi ifeyo tikuikiranji moyo wathu pachiswe nthawi zonse?+
31 Tsiku ndi tsiku ndimakhala pa ngozi yoti ndikhoza kufa.+ Ndikukutsimikizirani zimenezi ndili wokondwera nanu,+ abale, kukondwera kumene ndili nako mwa Khristu Yesu Ambuye wathu.
32 Ngati ndinamenyana ndi zilombo ku Efeso+ monga ena anachitira, ndinapindulapo chiyani? Ngati akufa sadzauka, “tiyeni tidye ndi kumwa, pakuti mawa tifa.”+
33 Musasocheretsedwe. Kugwirizana ndi anthu oipa kumawononga makhalidwe abwino.+
34 Dzukani ku tulo tanu+ kuti mukhale olungama ndipo musamachite tchimo, pakuti ena sadziwa Mulungu.+ Ndikulankhula zimenezi kuti muchite manyazi.+
35 Ngakhale zili choncho, wina anganene kuti: “Kodi akufa adzaukitsidwa motani? Inde, kodi iwo adzauka ndi thupi lotani?”+
36 Wopusa iwe! Chimene wabzala sichikhala ndi moyo pokhapokha chitafa kaye.+
37 Ndipo chimene wafesa si mmera umene umakulawo, koma mbewu chabe,+ kaya ya tirigu kapena ina iliyonse.
38 Koma Mulungu amaipatsa thupi+ monga mwa kufuna kwake,+ ndipo mbewu iliyonse amaipatsa thupi lake.
39 Mnofu sukhala wa mtundu umodzi, koma pali mnofu wa munthu, ndipo pali wa nyama, palinso wa mbalame, ndi winanso wa nsomba.+
40 Palinso matupi akumwamba,+ ndi matupi+ apadziko lapansi, koma ulemerero+ wa matupi akumwamba ndi wina, ndipo ulemerero wa matupi apadziko lapansi ndi winanso.
41 Ulemerero wa dzuwa+ ndi wosiyana ndi ulemerero wa mwezi,+ ndipo ulemerero wa nyenyezi ndi winanso. Ngakhale ulemerero wa nyenyezi+ ina, umasiyana ndi ulemerero wa inzake.
42 Ndi mmenenso zilili ndi kuuka kwa akufa.+ Thupi limafesedwa lili lokhoza kuwonongeka, limaukitsidwa losakhoza kuwonongeka.+
43 Limafesedwa lonyozeka,+ limaukitsidwa mu ulemerero.+ Limafesedwa lofooka,+ limaukitsidwa mu mphamvu.+
44 Limafesedwa thupi lanyama,+ limaukitsidwa thupi lauzimu.+ Ngati pali thupi lanyama, palinso lauzimu.
45 Zinachita kulembedwa kuti: “Munthu woyambirira, Adamu, anakhala munthu wamoyo.”+ Adamu womalizira anakhala mzimu+ wopatsa moyo.+
46 Ngakhale zili choncho, choyambacho si chauzimu ayi koma chamnofu. Kenako panabwera chauzimu.+
47 Munthu woyambayo anachokera padziko lapansi ndipo anapangidwa ndi fumbi.+ Wachiwiriyo anachokera kumwamba.+
48 Mmene wopangidwa ndi fumbiyo alili,+ ndi mmenenso opangidwa ndi fumbiwo alili. Ndipo mmene wakumwambayo alili,+ ndi mmenenso akumwambawo alili.+
49 Ndiponso, monga tilili m’chifaniziro+ cha wopangidwa ndi fumbi uja, tidzakhalanso m’chifaniziro+ cha wakumwambayo.
50 Koma abale, ndikunenetsa kuti mnofu ndi magazi sizingalowe ufumu wa Mulungu.+ Komanso chowonongeka sichingalandire kusawonongeka.+
51 Tamverani! Ndikukuuzani chinsinsi chopatulika: Si tonse amene tidzagona mu imfa, koma tonse tidzasandulika,+
52 m’kamphindi, m’kuphethira kwa diso, pa kulira kwa lipenga lomaliza. Pakuti lipengalo+ lidzalira, ndipo akufa adzaukitsidwa osakhoza kuwonongeka, ndipo tidzasandulika.
53 Pakuti chokhoza kuwonongekachi chidzavala kusawonongeka,+ ndipo chokhoza kufachi+ chidzavala kusafa.
54 Koma chokhoza kuwonongekachi chikadzavala kusawonongeka, ndipo chokhoza kufachi chikadzavala kusafa, pamenepo adzakwaniritsidwa mawu amene analembedwa kuti: “Imfa+ yamezedwa kwamuyaya.”+
55 “Imfa iwe, kupambana kwako kuli kuti? Imfawe, mphamvu yako ili kuti?”+
56 Mphamvu+ imene imabala imfa ndiyo uchimo, koma mphamvu ya uchimo ndi Chilamulo.+
57 Koma Mulungu ayamikike, pakuti amatithandiza kuti tipambane kudzera mwa Ambuye wathu Yesu Khristu.+
58 Choncho abale anga okondedwa, khalani olimba,+ osasunthika, okhala ndi zochita zambiri nthawi zonse mu ntchito ya Ambuye,+ podziwa kuti zonse zimene mukuchita mu ntchito ya Ambuye sizidzapita pachabe.+
Patsani ena
Patsani ena
1 Akorinto 15
Baibulo la Dziko Latsopano la Malemba Opatulika
https://www.jw.org/finder?docid=1011452&Book=46&Chapter=15&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D46%26Chapter%3D15%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg